
M: — vraj — byť istá politická sekta, zaobera uca sa úmyslom prevrátiť 
doterajší poriadok, a jej prívrženci ju pomenovali nihilizmus. Verím v jej 
jestvovanie, lebo viem, že pán boh má na zemi množstvo čeliadky rozličného 
druhu. Prečo by sa z tohto množstva nevyvrhlo niekoľko mladých pojašencov a 
blúznivcov, ktorí chcú uskutočňovať v strašnom zmysle slovo nihil, keď sa nájdu 
i dospelí, vo vysokých úradoch postavení muži, ktorým zďaleka skveje sa na čele 
nápis „nihil“ ako premoklina obsahu ich mozgu. 

Nechcem sa zaoberať ani jednou z týchto odrôd: s prvou nie preto, aby som 
ako odmenu za prácu nedostal „výrok smrti“ s podpisom „tajný výbor“ 
(uisťujem vás, že milostné listy podobného obsahu sú mi z duše odporné): s 
druhou preto, že strčiť ruku do osieho hniezda mohlo by mať pre mňa veľmi 
nepriaznivý následok. Ukážem vám tretiu odrodu, ktorej životnou zásadou je 
„požívať“ a vďaka pokročilosti západnej kultúry skutok „požívania“ dobyl si v 
rozličných svojich druhoch takú dokonalosť, že onedlho môže niektorému 
estetikovi zísť na um vradiť ho medzi krásne umenia, lebo oprávnenosť tejto 
zásady sa už teraz začína podporovať. Nihilizmus — podľa mňa — je život bez 
mravného základu a cieľa a ponechám vášmu úsudku rozhodnúť, ktorý je pre 
spoločnosť nebezpečnejší: či ten, ktorý ide čelom proti stene a tak si sám 
rozbíja hlavu, a či ten, ktorý tajne otravuje dosiaľ ešte zdravé šťavy ľudstva. 

Keď ste trpezlivo prečítali moje úvahy, zavediem vás do jednej z našich 
slovenských dolín. Po bokoch tiahnu sa krásne dubové hory, oko s radosťou 
utkvie na sviežej zeleni, ale tá nie je pre radosť očí — vidíte tie rúbanice a 
poskladané siahovice? V prostriedku doliny čmudí sa na dvoch miestach: tu 
zdola je železiareň a tam zhora skláreň — obidva to výtvory nepoetické, 
nivočiace vo svojich útrobách zeleň krásnych hôr. 

Keby ste sa pýtali na majiteľov týchto priemyselných závodov, možno by ste 
ani nevyčkali moju odpoveď a už by ste mysleli na nejakého „ergera-bergera“, 
ale omyl! Sú to závody majiteľov rýdzich slovenských mien. 

Majiteľom železiarne je pán Adam Repa a majiteľom sklárne pán Ján Koreň, 
jeho švagor. Jednou stranou doliny vinie sa v dobrom poriadku udržiavaná cesta 
a tu stretáme dvoch sklárskych robotníkov. 

„Nože mi raz povedzte, báťa Ďurko,“ vraví mladší, „prečo vám náš pán dáva 
prednosť? Veru sa závistlivo pozeráme, že vás považuje takmer za svojho brata.“ 

„Nijaká tajnosť,“ vraví druhý, „ktorú by som vám nemohol prezradiť. Spolu 
sme rástli, domy našich otcov stáli v susedstve. Nemyslite si však, že sa náš pán 
narodil v takom kaštieli, aký má teraz. Ako susedovie chlapci sme sa kamarátili, 
aj pri remesle sme sa nerozlúčili, svet sme spolu skusovali, až náš pán zanechal 
sklárske remeslo a oddal sa krčmáreniu. Pri striedmom živote a opatrnom 
hospodárení vzmáhal sa z roka na rok. Neočakávané dedičstvo jeho panej 
zväčšilo majetok, kúpil zanedbanú skláreň, pristavoval, naprával a teraz je tým, 
čím je: len daj, bože, aby to po jeho smrti ostalo pohromade!“ 

„Prečo by nie? Má syna a ten ho bude nasledovať!“ 

„Práve to mi múti hlavu: nie to, že má syna, ale sa mi zdá, že mladý pán 
narodený v panskom kaštieli, vychovaný na cukrových kúskoch, nezvyknutý na 
pot a prácu, nepodal sa celkom na otca, ktorý sa narodil pod slamenou 
strechou, vychovaný bol ovseným chlebom a zvykol si na prácu.“ 

„Nehovorteže tak zle o pánu Julkovi: celý svet si povráva, že mladý pán a 
vaša dcéra Julka budú jeden pár. Aj mená majú rovnaké, aj rokov majú asi 
rovnako a ostatné vyrovná priateľstvo otcov.“ 

„To som od vás nečakal,“ povie namrzený báťa Ďurko: „neviete, ako ma bolí, 
keď počujem také nerozumné reči. Mená majú, pravda, podobné, aj v rokoch sa 
rovnajú, moja Julka má osemnásť a mladý pán je o rok starší — ešte sa ženiť 
nemôže, musí ísť ešte do škôl a čoby sto ráz ušiel, ako to už urobil. A keby sa už 
aj mohol ženiť, moja Julka nie je vychovaná za pani veľkomožnú, a tým menej 
za manželku ľahkomyseľníka, či sa už volá Julo či Jano!“ 

„Ako ste sa namrzeli, a predsa som len to povedal, čo aj iní vravia.“ 

„Keď si vravia, nech vravia, musím vám ukázať, že tie reči prestanú, lebo pán 
Julko viac neprekročí prah môjho domu!“ vypustil pomedzi zuby báťa Ďurko 
ešte raz „dobrú noc“ a obrátil sa k svojmu príbytku, nepozorujúc nedôverčivé 
pokrúcanie hlavou svojho mladšieho sprievodcu. 

Mladý pán Julko netrpezlivo vyčkal koniec obeda a aspoň tentoraz šťastlivo 
vyhnúc nemilým zákuskom, ktoré pozostávali z každodenných otcovských 
napomínaní, vyšmykol sa nepozorovane a ponáhľal sa, aby čím skôr uvidel 
krásnu Julku. Julka sedela v záhrade: často pozerala k bráne panského dvora, 
lebo naisto očakávala Julka. Konečne sa zjavil: vidieť, že sa náhlil, lebo ani 
okom nemihol po otcovskej dielni, no tým viac si všíma Julku. 

„Tu som! Či si ma čakala?“ pýta sa Julko a ovinul ruku okolo Julkinho 
štíhleho drieku. 

„Každý deň prídete, mladý pán, už som si zvykla čakať vás, odpovedá 
zapýrená Julka, odtískajúc objímajúcu ju ruku. 

„Či zasa mladý pán? Už som ti povedal, že som ti Julko, a nie mladý pán: za 
pokutu ma musíš bozkať.“ 

„Aby som tak pochodila ako včera? Janko Brúsik sa díval spoza plota, a keď 
ste odišli, zastrájal sa, že bude žalovať otcovi!“ 

„Čo je Brúsika do toho?“ 

„To je Brúsika do toho, že ho aj pán veľkomožný aj môj otec majú za 
poriadneho šuhaja, akým aj naozaj je, a ja — vraj — mám byť jeho ženou.“ 


„Pekná vec, moju nevestu inému sľubovať! Mnoho ráz som ti sľúbil, že len ty 
budeš mojou ženou; nedaj nič na také pletky!“ 

„Sľuby sa sľubujú,“ ozvala sa Julka so smiechom a doložila vážnejšie, „vy 
pôjdete do sveta a tam ma zabudnete!“ 

„Ja na teba zabudnúť?“ robil sa Juľko urazený, „čo by kráľovné i kňažné 
pozerali na mňa milostným zrakom, len ty budeš mojou ženou. A teraz 
neodťahuj tie krásne ústa, sem ich!“ 

A napriek všetkému Julkinmu vzpieraniu vtisol vrelý bozk na jej červené 
pery. Ozvena bozku pôsobila na okolie ako elektrina: medzi škárami v plote 
bolo vidieť dve iskry z Jankových očí. 

Čas sa míňal a náš mladý párik kochal sa v ľúbostnom rozhovore v záhradke. 
Mladý pán Julko nespokojný s jedným bozkom žiadal druhý a tretí, a Julka 
uchlácholená Julkovým sľubom, vďačne mu dožičila tej radosti, až matka vidiac 
oblokom tú veľkú úprimnosť, volala Julku do chyže. Julka poslúchla matku, a 
Julko, nechcejúc sa odtrhnúť od svojej spoločnice, išiel s ňou. — Sotva sa 
usadili, bolo počuť strmé kroky vracajúceho sa otca a v otvorených dverách 
zjavila sa jeho postava. V ústrety mu idúca Julka nedostala to vrelé objatie, na 
ktoré bola zvyknutá a usmievajúcemu sa Julkovi odplatil sa nevľúdnym 
pohľadom. 

„Čo vám je, otec môj?“ šveholí Julka, ovesujúc sa otcovi na hrdlo, „že 
prichádzate taký namrzený?“ 

„Vidím sa ti byť namrzený?“ spytuje sa otec, premeriavajúc dcéru ostrým 
zrakom. „Nepoznáš príčinu? Matej mi pekné veci o tebe rozprával! Janko ma 
zasa upozornil na dačo, čo nie veľmi pristane poctivej panne, a nemám byť 
namrzený?“ 

„Aké reči?“ spytuje sa vystrašená Julka, „nedopustila som sa ničoho, čo by 
mi mohlo slúžiť na hanbu.“ 

„Ešte aj klame! — Pekné pokroky urobila moja dcéra v škole mladého pána. 
Každodenné vysedávanie v záhradke — nazdal som sa, že Julka tam má súrnu 
robotu, pekná robota! Vyčkávať mladého pána a potom na obdiv sveta potlačiť 
všetok stud a hanbu. To je nič, dievka moja?“ 

„Ach, otec môj!“ povie Julka v slzách, „len sa nehnevaj, všetko ti poviem. 
Mladý pán mi sľúbil, že si ma vezme za ženu a keď ma chcel bozkať, dosť som sa 
mu vzpierala, a predsa ma bozkal. Nie je to moja vina, otče môj, nikdy viac to 
neurobím. Či mi odpustíš?“ 

„Pozdejšie sa o tom pozhovárame. Teraz sa mám porátať s mladým pánom,“ 
obrátil reč k Julkovi, ktorý hneď na začiatku nemilého výstupu bojazlivo pozeral 
na dvere, „Vy ste ten diabol, čo sa usiluje strpčiť mi život? Pritúli sa ani besný 
pes k človeku, aby ho pohrýzol. Nie dosť, že vášmu otcovi šedivejú vlasy nad 
nepodareným synom? Ženiť sa! Ľahkoverná dcéra, či nevieš, že mladým pánom 
vždy kypia ústa tými najkrajšími sľubmi a najhroznejšími prísahami, len aby 
neskúsené stvory dostali do osídiel? Krásnym spôsobom hľadíte odplatiť moju 
starostlivosť o vás — strážil som ho ako zorničku oka,“ — jeho hlas sa začal 
triasť a oko rosiť slzou, ale sa vzmužil, trpkosť premohla žiaľ, — „hada som 


choval na svojich prsiach. Ľudia vravia, že hadovi treba rozdláviť hlavu, aby nás 
neuštipol. Berte sa mi z domu a nech vaša noha nikdy viac sem nevkročí!“ 

Zmrznutý Julko nebol schopný odpovede, vďačne poslúchol a uvrzol von 
dverami, obhliadajúc sa bojazlivo nazad, či báťova lieskovica nepríde do 
nemilého styku s jeho chrbtom. 

„Skade sa tak ponáhľate, mladý pán?“ ozval sa posmešný hlas Janka Brúsika. 

„Veď ti ja vyponáhľam, keď ťa trstenicou poriadne vymastím,“ hrozil Julko 
Jankovi. 

„Palica má dva konce! Nemusíte sa na mňa hnevať za dnešnú lekciu, viem, 
že si ju zapamätáte.“ 

Ešte aj to mal mladý pán prežrieť? Nedalo sa: so zdvihnutou palicou sa rútil 
na Janka, ktorý bol však rýchlejší a zmizol nasrdenému mladému pánovi z očí. 

„To ti nezabudnem!“ vydralo sa mu z úst a upachtený Julko vošiel bránou do 
kaštieľa. 

„Tu si mi, Julko môj?“ vítala pani veľkomožná do chyže vstupujúceho 
synáčika, „hneď mi vykízneš, mám a predsa ťa nemám doma, celý deň chodíš 
sem-tam a svoju matku nechávaš samotnú.“ 

„Nemôžem vždy sedieť pri tebe,“ odvrkne Julko, „otec ma naháňa do dielne 
a vieš, ako sa hnevá, keď ho neposlúchnem.“ 

„To je pekné, syn môj! Aj do dielne môžeš, ale aj matku nemusíš zanedbávať. 
Ty si ešte mladý, máš dosť času na prácu, až budeš dospelý, dosť sa tam nasedíš: 
zato som ti dovolila, aby si zo škôl prišiel domov, že ťa chcem mať pri sebe.“ 

„Už ma budeš mávať, nepôjdem z domu a čo by ste ma vyháňali.“ 

„Nepôjdeš?“ počuť slová vstupujúceho pána Koreňa: „je čas, aby si nebol aj 
doma aj von z domu na posmech!“ 

„Nieže tak, mužíčku, nie!“ chlácholí matka, „veď to azda nepokladáš za 
posmech, keď sa Julko celý deň zdržiava v dielni?“ 

„V dielni, v peknej dielni, kde sa chlapci na čertovom kolese vybíjajú. Vari ťa 
oklamal, že pribehol taký vypachtený z dielne?“ 

„Povedal mi to a ja mu verím, lebo ma nikdy neoklamal.“ 

„Nechcem sa teraz dohadovať o vieryhodnosti jeho slov. Mám k tebe otázku, 
mladý pán. Kde si blúdil celé popoludnie?“ obrátil sa otec na syna. 

„Bol som u báťu Ďurka, ako si mi kázal,“ odpovedal bezočivo. 

„Či som ti aj to kázal, aby si Julke manželstvo sľuboval? Aj to, aby si si z nej 
na obdiv sveta posmechy robil? Teraz odpovedaj! Do škôl sa mu nechce, lebo sa 
— vraj — musí doma priúčať, v závode sa mu nechce, lebo — vraj — matku 
nemôže nechávať samotnú, pri matke sa mu nechce byť, lebo musí behať za 
dievčatami! Či tak, nepodarené chlapčisko?“ 

Strašným hlasom vyslovené posledné slová zatlačili výraz bezočivosti z 
Julkovej tváre a priodeli ju strachom, lebo otcova ruka kíčovite držiaca palicu sa 
dvíha, Julko uskočí za matkin stolec, aby sa ochránil pred úderom, a matka 
vystiera mu na pomoc svoje obidve ruky. 

Niekto zaklopal na dvere: v rozčúlení nikomu nezišlo na um povedať „voľno“ 
a dnu vstúpil pán Repa, nečakajúc na dovolenie. Keď videl čudne zoskupenú 


rodinu, spýtal sa: 

„Čo to za komédia? Či sa hráte, a či to naozaj?“ 

„Naozaj, odpovie pán Koreň. „Keď sa toto nepodarené chlapčisko nemôže 
priučiť inším spôsobom, musí sa priúčať palicou.“ 

„To by musel byť hrozný priestupok, ktorý by si zasluhoval takýto surový 
trest na tvojom vlastnom synovi!“ 

„Rozpoviem ti, švagre, a zhrozíš sa.“ Pán Koreň vyrozprával všetko, ako mu 
to báťa Ďurko žaloval a končiac svoje rozprávanie, doložil: „Či to nie je 
hrozné?“ 

„Čudujem sa ti, švagre,“ odpovedá ľahostajne pán Repa, „že sa rozčuľuješ 
pre takúto maličkosť. Nevieš sa dosiaľ vžiť do nášho postavenia: už nie sme 
krčmári, ale páni veľkomožní, ako sa dávame ľuďom volať, prečo by sme teda 
nemali prijať aj panské zvyky?“ 

„Aj ja mu to hovorievam,“ skočí do reči pani Koreňová, „ale nemôžem ho 
presvedčiť.“ 

„Ani ma nepresvedčíš, hovorí pán Koreň, „viem, že miera pre statočnosť je 
všade rovnaká, a čo je u jedného cnosťou, nie je u iného hriechom. Hriech je 
hriechom, či ho už pácha knieža alebo žobrák, a podobne zostane cnosť 
cnosťou.“ 

„Nechajže tie kázne,“ preruší ho pán Repa, „v akom svete žijeme, takým 
zvykom sa musíme prispôsobovať, ak sa nechceme vylúčiť z primeranej nám 
vyššej spoločnosti. Zato, že tvoj Julko dnes pobozkal pekné dievča, prisľúbil mu 
manželstvo,“ — Julko spozornel a bolo vidieť, že každé strýkovo slovo sprevádza 
s úľubou, — „škoda bolo natoľko sa zabudnúť. Panskí synkovia, ako to 
každodenne počúvame, dopustia sa aj horšieho, nielen takýchto nevinných 
zábav, a ich rodičia na to ani nemrknú, vediac, že ani oni neboli lepší.“ 

„Ale my sme boli lepší!“ zvolal podráždený pán Koreň, „a aký bol otec, nech 
aspoň taký bude aj syn!“ 

„Nehovorme o tom,“ vidiac vážnosť chvíle, obracia pán Repa rozhovor na 
inú stranu, „neprišiel som sa dohadovať: dnes mi oznámil môj priateľ Rékássy, 
že pozvanie na poľovačku, ktoré som s tvojím dovolením zaslal aj v tvojom 
mene, on i jeho spoločníci s vďakou prijímajú. Prichodí nám porobiť predbežné 
poriadky.“ 

„Rob si poriadky sám, ja som nie súci na vaše zábavy.“ 

„Zas také nerozumné reči: načo ti je všetko bohatstvo, keď ho neukážeš 
svetu? My nemáme ani starodávny rod, ani skvelé vzdelanie, jedine bohatstvo 
nám uvoľňuje prístup medzi vyšších. Mne samému, aby som pravdu povedal, 
tiež tak pristane puška ani židovi, ale darmo, prisľúbil som, musím splniť, a 
lepšie je zakryť svoju nevedomosť, ako ju vystaviť na obdiv. Keď ty nemáš chuť 
na poľovačku, máš odrasteného syna, nech sa on učí pohybovať sa v 
spoločnosti.“ 

„Azda ako odmenu za jeho príkladný život?“ dokladal s trrvkým úsmevom 
pán Koreň. 

„Dajže pokoj, mužíčku,“ volá prosebným hlasom pani Koreňová, „máme len 


toho jediného syna, on bude nosiť tvoje meno, on bude dediť tvoj majetok, a 
toho máme, chvalabohu, dosť. Či by si mu nevedel odpustiť ten malý 
priestupok? Však mu dovolíš? Dáme mu ušiť nové poľovnícke šaty, pušku má, 
sám si mu ju kúpil: budeže krásne vyzerať, viem, že mu nebude páru. Však mu 
dovolíš?“ 

Pán Koreň nevládal odolať zo všetkých strán sa hrnúcim dôkazom a 
prosbám: privolil. 

Julko netrpezlivo čakal na deň poľovačky. Možno dosiaľ nepočul slovo 
„šport“ a už sa u neho prejavovali vlohy: krásne kone, psy, poľovačka a čo k 
tomu patrí — tešili sa u neho veľkej obľube. 

„Šport“ sa dá po slovensky vyjadriť len obšírnejšie, znamená: v nedostatku 
iného užitočného zamestnania hľadať si zábavu pri koňoch, psoch a levoch, atď. 
Ak sa ma spýtate, aký osoh má z toho ľudstvo, odpoveď ostanem dlžný. 

Slnce začalo vychádzať, keď zástup ľudu, zhromaždený pred domom pána 
Repu, skladajúci sa z mladých robotníkov dielne a roľníkov okolitých dedín, 
ozbrojených palicami, pod vedením mladého horára Mateja poberal sa do lesa, 
aby zaujal určené stanovište a na daný znak krikom a údermi palíc na stromy a 
kry vyplašil v húštine ukrytú zver. Po chvíli hrkotali z brány vyleštené kočiare 
naplnené panstvom rozličného druhu, vyprevádzané maršom cigánskej bandy: 
nasleduje ťažká kavaléria: voz okrášlený sudom vína pre panstvo a pálenkou pre 
honcov, voz obťažený mäsom, chlebom, slaninou a všetkým, čo je na dobrý 
obed vhore potrebné, a konečne voz, garnírovaný husľami, basou a cimbalom a 
pomedzi to vykukávajúcimi kučeravými hlavami cigánskej bandy. 

Keď predbehneme vozy s potravinami a vzápätí sledujeme beh panských 
kočiarov, prídeme na krásnu lúku pod vrchom nazývaným „Jelenovo“ : tu skáče 
milostivé panstvo na vlastné nohy a ide až na každému vyznačené stanovište, 
kde nepohnute držiac pušku má očakávať v ústrety mu skáčúcu zver. 

Hon sa začal: hluk a temný tlkot ozýva sa doďaleka — vždy bližšie a bližšie 
— čuť šuchot utekajúcej zveriny, rozoznať jednotlivé výkriky, počuť jednotlivé 
údery, poľovníkovo srdce hlasito klope. Tresk! Tresk! A nevinné zviera váľa sa 
vo vlastnej krvi. Nasleduje „halali“, jasanie nad zastrelenou zverou, utíchajú 
výstrely, lebo honci sa priblížili k poľovníkom. Či to jeleň ide na Julka Koreňa? 
Stúpa pomaly, dáva sa za obeť mladému poľovníkovi. Nie je to jeleň, vidieť bielu 
košieľku a čierny klobúčik, spod ktorého sa blyští pár čiernych očí. Zablysne aj 
oko mladého poľovníka, no nie rozčúlenosťou poľovníka: v tom pohľade sa 
skrýva zloba, ním sa ťahá pomsta, ruka sa bráni zbojníckemu činu, trasie sa — 
oči poznali, čo sa belie v kroví, poznali bielu košieľku a čierny klobúčik, stlačený 
kohútik štrkne, puška vybúši, vyvalí sa dym, aby Julkove oči nevideli, ale 
nemôže prekaziť, aby uši nepočuli srdcelomný výkrik: „Jaj, bože!“ vytlačený 
posledným vzdychom Janka Brúsika. 

„Kto strieľal? Ako strieľal? Koho postrieľal?“ ozývali sa otázky z úst 
zhíknutých poľovníkov. Ich oči vyzerali Julka, mladého poľovníka, len jemu sa 
mohlo prihodiť nešťastie, len on sa stal obeťou svojej prvej poľovačky. Všetky 
oči starostlivo hľadali mladého pána: on stál bledý, oči upreté do zeme. 


„Nič sa ti neprihodilo, Julko môj?“ zvolal radostne pán Repa, zbadajúc Julka. 

„Blahoželáme!“ volali ostatní poľovníci, presvedčiac sa, že nechýba ani 
jedna z drahých hláv. 

Kto stratil život — bola viac len otázka zvedavosti. Pretože v radoch 
poľovníkov bol aj pán slúžny, po krátkom hľadaní mftvolu našli, a keďže Julko 
mohol ľahko prísť do podozrenia, po povrchnom vyšetrovaní a vybavení 
niektorých zákonných formalít, odložili celú záležitosť s mítvolou Janka Brúsika 
do hrobu. 

Každý pripisoval vražedný výstrel náhode: no jeden bol nielen presvedčený, 
že to vykonal Julko, ale že vraždil úmyselne, a to bol starý pán Koreň. Dušu 
hrozne pálilo niesť — čo aj tajne — škvrnu vraždy na svojom mene, jeho 
svedomie znepokojovalo, že nesmie vyzradiť páchateľa, lebo to bol jeho vlastný 
syn, ktorý okrem prvého zľaknutia neprejavoval na sebe nijaké známky 
kajúcnosti, vzďaľoval sa z otcovej spoločnosti a zvláštne priľnul k svojmu 
strýkovi Repovi. Napomínanie nestačilo, musí sa upotrebiť radikálny 
prostriedok. Ale aký? 

„Prosím ťa, Janko, priateľ môj, osloboď ma od toho nešľachetníka!“ s týmto 
výkrikom vbehol báťa Ďurko do pisárne. 

„Od akého?“ spytuje sa pán Koreň. 

„Od tvojho vlastného syna. Vyobcoval som ho z domu: mne sa síce na oči 
neukáže, ale s Julkou sa schádza takmer každý deň. Keď ju hreším, plače, 
narieka a hovorí, že nemôže vyhnúť tomu, aby sa s ním nestretla.“ 

„Poraď mi prostriedok!“ 

„Iný neviem, ako poslať mladého pána na čas — možno i na viac rokov — 
preč, medzi cudzích ľudí.“ 

„Ďakujem ti, brat Ďurko, za dobrú radu. Zbohom!“ 

Pánu Koreňovi bolo jasné, že jeho švagor Repa učí Julka fígľom. Toto sa musí 
pretrhnúť, sám prúd nezdolie, švagor i manželka sú proti nemu. Musí preč z 
domu, kde tieto škodlivé vplyvy pre vzdialenosť budú tratiť ostrie účinku. 

V ten istý deň išiel do Pešti list: 

Ctený pán správca! 

O pár dní príde k Vám môj syn Július, aby Vám pomáhal v sklade. Vy budete 
jeho správcom, on podriadeným, a ako som vo všetkom poznal Vašu 
svedomitosť a statočnosť, tak dúfam, že aj môjho syna budete viesť v tomto 
duchu. Prostriedky na to smerujúce nechávajúc na Váš výber, 

som Váš priateľ 

Ján Koreň. 

slon hrmí — vo vozni druhej triedy Julko Koreň obzerá obsah a 
tobolky; nevrlo zatvoril preskúmaný oddiel otcovského daru — čakal viac, ako 


dostal. Predsa niet nad materinské srdce! Pozrite ten hrubý balík, jeho obsah by 
vystačil na poctivú výživu jednej skromnejšej rodiny na celý rok, a tá drahá 
mamička mu to obetovala len na začiatok, potom — vraj — bude nasledovať 
ďalšie. Ó, zlatá mamička! Tvoj syn by ťa vyobjímal, len teraz sa celkom 
presvedčil o sebazapierajúcej materinskej láske. 

„Budapešť!“ z úst sprievodcu vytiahlo Julka z pohodlného sedadla a „Kam 
ráčite, milostivý pane?“ z úst fiakristu usadilo ho do kočiara a previezlo na 
dunajský breh. 

Kramer, správca koreňovského skladu, očakával mladého pána, pripraviac 
mu na bývanie dve izby, ktoré pri príchode do Pešti používal starý pán. Julko 
krátko vykonal u Kramera svoj pozdrav a utiahol sa do svojho bytu: stade 
otváral sa výhľad na protiležiaci Budín a jeho pätu omývajúci Dunaj. Po živote v 
skromnej dedinskej doline novina, a predsa samota. Zábavy pre oči dosť, ale pre 
srdce málo: s kýmže sa tu zabaviť, požartovať, kam vybehnúť? Dookola samé 
cudzie postavy, správca má príkaz dozerať naňho, tak to vysvitalo z otcových 
slov, ktorý prikázal správcu tak poslúchať ako jeho, a ostatní budú dozorcovými 
spojencami. Je vo vyhnanstve, len doma mohol byť šťastný: doma? Akosi ho 
bodlo pri srdci — tam je les, kde Janko Brúsik zložil kosti. Kto vyhasil ten mladý 
život? Mlč, svedomie! Nemal sa miešať do Julkových vecí, nemal byť zradcom 
jeho najtajnejších citov! — Tam je matka! O tú má najmenšiu starosť, však sa tá 
mesačne i tak zavďačí, či tu, či tam, všetko jedno len dudky sem! Tam je otec! K 
úplnej predstave domova ani ten nesmel chýbať, otec mu je nepriateľom, 
vyhnal ho z raja pohodlnej nečinnosti a postavil ho pod dozor zachmúreného 
správcu. Tam je — ach — Julka! v krásnej záhradke pri dome, ona, ten najkrajší 
kvet, pre neho zasadený, ale za záhradou cintorín a v ňom nový hrob: — ťažké 
myšlienky sputnali dlhou cestou zmorené telo do tvrdého spánku. 

Julko sa v Pešti necítil dobre: pisáreň a vnej nakopené knihy s jednotvárnym 
obsahom „soll — haben“ sú priveľmi nemí spoločníci, v sklade nahromadené 
sklenice svojou prázdnotou neveľmi vábia pôžitkom oddaného šuhaja, 
Kramerova domácnosť utiahnutá sama do seba a spokojná domácim šťastím 
neposkytuje Julkovi príťažlivosť: on má zrak obrátený von z domu. 

Kramer pozoroval Julkovu zachmúrenosť, pripisujúc to presadeniu mladého 
štepa do cudzej pôdy: vynaložil všetko na jeho obveselenie: v hodinách voľna 
vodil ho a ukazoval mu novoty mesta, upozorňoval ho na rozdiel medzi 
mestským a dedinským životom, miešajúc medzi to naučenia siahajúce do jeho 
odboru. Julka ani to nerozptýlilo, veď práve tie mnohé náuky nezodpovedali 
jeho túžbam. Počkaj! pomyslel si Kramer, keď nerozumieš mne, porozumieš 
tebe vo veku bližšiemu. Môj pomocník Goldfinger je poriadny mladý človek. 


Nielenže vo dne usilovne pracuje, ale aj noci pripája ku dňom, aby zväčšil 
zárobok. Zveril Julka svojmu pomocníkovi, aby ten dokázal to, čo sa jemu 
nepodarilo. 

Goldfinger, mladý pomocník v sklade pána Koreňa, plnil zverené mu úlohy 
vždy na úplnú spokojnosť svojho predstaveného, preto nie div, že požíval aj 
jeho dôveru. V pisárni bol vždy v určenú hodinu a keď niekedy bledosť tváre 
svedčila o prebdenej noci, zvalil to na mnohé práce, ktoré mu v noci nedovolia 
odpočívať. Kramer to rád uveril a doložil napomenutie, že nočné namáhanie po 
usilovnej dennej práci koľko pridá vrecku, toľko odníme zdraviu. To všetko bolo 
zbytočné — vyblednutá tvár stala sa mu neodlučiteľnou vlastnosťou. 

Prameňom stáleho priateľstva je stálosť vnútorného súhlasu a základom 
súhlasu býva rovnosť zmýšľania. Berúc toto do úvahy a poznajúc Julkovo 
zmýšľanie a Kramerov úsudok o Goldfingerovi, predpovedali by sme nevydarenú 
misiu, avšak skutočnosť potvrdila opak. Len týždeň minul od ich zoznámenia a 
Julko už nepomýšľal na domov, privykol novému životu. Ako sa stala tá 
premena? Nie je všetko zlato, čo sa blyští. 

„Práve prešla naša blondínka“ upozorňoval Goldfinger mladého pána 
Koreňa sediaceho pri práci. 

„Či ozaj?“ spytuje sa s vyjasnenou tvárou Julko. 

„Ba videlo sa mi, že okom mihla aj do skladu: nezabudla od večera na nás.“ 

„Tak pôjdeme zas do divadla? Hovorila, že skoro každý deň chodí do divadla. 
Možno tam zasa bude to milé stvorenie.“ 

„Probovať môžeme, ale aj pochybovať,“ preriekol Goldfinger, vrhnúc 
potmehúdsky pohľad na Julka. 

„Uvidíme!“ 

Večer šli do divadla, sadli si na sedadlá číslo 94 a 95, ktoré Goldfinger vopred 
objednal. Číslo 96 ostalo na čas prázdne. Darmo krútil Julko svojím 
ďalekohľadom po celom divadle. Blondínky nebolo nikde: až pred samým 
začiatkom hry zjavila sa jej zlatá hlávka vo dverách, nôžky ju niesli k 
triumfujúcemu Julkovi a sadla si na sedadlo číslo 96. 

Julko nebol ešte natoľko obratným švihákom, že by i napriek tomu, že si 
lámal hlavu, bol odrazu našiel primeraný príhovor. Nebola to Julka, ale 
vznešená dáma a uštipkávanie do líca, čo Julko doma používal ako predohru k 
dvoreniu, tu nebolo na mieste, a preto len ostýchavo žmurkal na paničku 
sediacu pri ňom. Panička nespozorovala mladého záletníka, upútala ju hra. Až 
keď zbadala, že je to ten mladý muž čo včera, zablúdili jej niekedy oči od hry aj 
na stranu, kde sedel Julko. 

Na Goldfingerov návrh ponúkol Julko krásnej paničke svoj divadelný 
ďalekohľad. 

„Ďakujem vám! Ak dovolíte?“ prevzala podávaný ďalekohľad. 

„Som vám k službám, milostivá slečna,“ rozvrával sa Julko. „Smiem sa 
spýtať, ako sa vám páči dnešné predstavenie?“ 

„Znamenite! Naši herci dobre zahrajú aj ten najnepodarenejší kus.“ 

„Vy máte pochvalu len pre hercov?“ 


„Len pre hercov, lebo viem, že herečkám sa dostane dosť pochvaly od 
divákov mužského pohlavia. Vidím, že aj vy ste k tomu naklonený.“ 

„Verte mi, milostivá slečna, že nie veľmi sledujem tie nabielené tváre.“ 

„A keby som sa spýtala prečo?“ 

„Ľahká odpoveď: všetky zatieni krásou moja krásna susedka.“ 

„Nepochlebujte!“ odvetí blondínka, usmejúc sa jastrivo. 

„Nijaké pochlebovanie, hovorím pravdu,“ bol by aj ďalej pokračoval, ale 
Goldfinger ho lakťom upozornil, že zo susedných sedadiel zazerajú na rušiteľa 
tichosti: prestal hovoriť a svoje slová zakončil veľavravným zaľúbeným 
pohľadom. 

Medzi jednotlivými dejstvami mal príležitosť zaviesť reč na jedno-druhé, k 
vyznaniu lásky z Julkovej strany neprišlo len pre nevhodnosť miesta. 

Po skončení predstavenia vrátila blondínka požičaný ďalekohľad so 
zvyčajnou poklonou. Julkovi sa zdalo, akoby sa pritom bola úmyselne jedným 
prstom dotkla jeho ruky. Také experimenty účinkujú v príhodný čas: aj tento 
účinkoval. 

„Chodíte denne do divadla?“ spýtal sa pri odchode nový Don Juan. 

„Keď je vhodné počasie, radšej sa medzi siedmou a ôsmou hodinou 
prechádzam v muzeálnej záhrade“ odpovedala blondínka a stratila sa v 
zástupe. 

Po horúčave v divadle dobre padne chladné pivo: dobre padlo aj našej 
kompánii Orestes-Pylades v najnovšom vydaní. 

„Pán Goldfinger, neviete, kto môže byť tá blondínka?“ spytoval sa zvedavý 
Julko. 

„Ktorá?“ tváril sa nevedome Goldfinger. 

„Či ste zabudli? Tá, čo aj dnes sedela pri nás v divadle.“ 

„Myslíte to krásne dievča? Neviem vám povedať, ale zdá sa mi, že je z 
dobrého domu.“ 

„Vo všetkom by som s vami súhlasil, keby mi hlavu neprebíjalo to, že som ju 
už druhý večer našiel v divadle bez akéhokoľvek sprievodu. Viem, že mladé 
dievčatá najmä večer bez matky alebo inej staršej dámy sa nikam nepohnú, aby 
neprišli o svoju dobrú povesť.“ 

„Vy ste už mnoho skúsili,“ dodal Goldfinger s úsmevom, „a to svedčí o vašej 
dospelosti, nebolo teda príčiny dať vás pod dozor zachmúreného správcu- 
počtojeda. Musím vás však upozorniť, že vo veľkom meste rozkvitá tá takzvaná 
emancipácia, ak ste o nej už počuli. Popredné domy sú i v tomto ohľade 
popredné, a mladé dievčatá z takýchto domov sú samostatné.“ 

„Možno,“ odvetí Julko. „No ešte jednu otázku: či k emancipácii patrí aj to, 
aby sa tieto dievčatá hneď tak priateľsky zhovárali s neznámym človekom?“ 

„Práve znak dobrej výchovy,“ odpovedal bez rozpakov Goldfinger, „váš 
zovňajšok jej prezradil vašu príslušnosť do vyšších kruhov. A nepochybujem ani 
o tom, že ste sa jej zapáčili a viete, že tam prestáva všetka etiketa.“ 

Julko mal na lícach dve pivónie; Goldfinger ich spozoroval a spokojný úsmev 
sa mu rozlial po tvári už či kvôli Julkovmu zapáleniu, a či pre excelentnú kvalitu 


plzenského výrobku, o tom nechcem rozhodovať. 

„Keby sa celý deň skladal len zo siedmej a ôsmej hodiny večernej, myslel si 
Julko, sadajúc na druhý deň ráno k písaciemu stolíku, ,ale tu sa mučiť. Čo má 
ten správca z mojej práce? Dá mi písať, počítať a potom všetko znovu sám 
urobí: myslí si, že čím ďalej tým väčšiu pozornosť vynaložím. Ó, pán Nemec, 
veľmi sa mýlite. Neprišiel som na to do Pešti, aby som plesnivel pri vašich 
knihách, ani mamuška mi na to neposiela peniaze. Keby som len poznal meno 
tej krásnej blondínky: dnes sa jej opýtam. Či zasvätiť Goldfingera do tajomstva? 
Pôjdem sám, galantné podniky vyžadujú samotu. 

Na olovených krídlach síce, ale predsa priletel žiadaný okamih, čierne vlasy 
spotrebovali jednoročnú úrodu ružového kra, ruky v nových rukavičkách švihali 
povetrím tenkou paličkou, ľavé obočie a nos roztlačené monoklom dovršovali 
bezchybnú mestskú toaletu. 

„Ponížený sluha!“ struhol Julko poklonu v muzeálnej záhrade oproti idúcej 
blondínke. 

„Dobrý večer!“ odpovedala blondínka s úsmevom, avšak predstierajúc 
prekvapenie. 

„Ak vám nebude nemilá moja spoločnosť, s radosťou vás budem 
sprevádzať,“ pokračoval Julko. 

„Nech sa vám páči.“ 

„Či som dobre pochopil vaše pri včerajšej rozlúčke povedané slová?“ 

„Neviem sa už na ne rozpamätať: pomôžte mi, prosím,“ povedala ľahostajne 
blondínka. 

„Myslím tie, že sa ráčite vo vhodnom počasí prechádzať medzi siedmou a 
ôsmou večer v tejto záhrade.“ 

„Ak som ich povedala, dobre ste si ich zapamätali: nebolo to však vyzvanie, 
aby ste prišli aj vy na večernú prechádzku.“ 

„Ráčte odpustiť, že som sa tak nemotorne vyjadril,“ naprával Julko, „nechcel 
som vás uraziť. Však mi odpustíte?“ 

„Odpustím,“ odpovedala, pozrúc svojím sivým očkom do Julkových očí, „len, 
prosím vás, nijaké narážky.“ 

„Nebol by som sa dal zvábiť k tým slovám, keby som sa nepotreboval zbaviť 
niečoho, čo mi veľmi tlačí srdce.“ 

„Prosím, len von s tým, mohlo by vám to zapríčiniť nejakú ťažkú nemoc. 
Vidíte, cítim s vami.“ 

„Dovolíte mi jedno úprimné slovo?“ 

„Rada počúvam úprimné slová v medziach slušnosti.“ 

„Chcem vám prezradiť,“ zasekol sa Julko. 

„Nejaké štátne tajomstvo? To sa obrátte inde!“ 

„Prosím vás,“ volal úpenlivo Julko, „nerobte si žarty z mojej úzkosti: chcem 
vám povedať, že vás veľmi, ale veľmi ľúbim.“ 

„To je ozaj úprimnosť,“ vravela so smiechom, „po takej krátkej známosti, 
keď vlastne ani neviem, kto ste?“ 

„Som Július Koreň, syn majiteľa sklárne v Marienke.“ 


„To ma teší, tak vám už môžem povedať, že vám nemôžem rozkazovať vo 
vašich citoch.“ 

„Prečo ma ženiete do zúfalstva? Povedzte mi, prosím vás, či ma aj vy máte 
rada?“ 

Posledné slová vyslovil šeptom a siahal po jej bielej rúčke. 

„Keď ste sa mi vy predstavili,“ odpovedala bez ohľadu na to, že Julko sa chce 
dozvedieť niečo celkom iné, „musím sa vám predstaviť aj ja. Volám sa Adela. 
Myslím, že vám je to na dnes dosť. Zbohom!“ vyšmykla z Julkovej ruky svoju 
bielu rúčku a zmizla mu z očí. 

Pozde sa zbadal, aby pozoroval, kam sa úskok uchýli, po Adele ani chýru ani 
slychu. Namrzený ponáhľal sa domov. 

Adela zo schôdzky utekala, čo jej nohy stačili, do svojho bytu: vstúpiac 
bránou jedného domu v odľahlejšej časti Jozefova, uberala sa dvorom k zadnej 
časti domu a tam na prvom poschodí otvoriac kľúčikom dvere, vstúpila do svojej 
chyžky. Goldfinger nemusel byť dobrým znalcom peštianskych pomerov, lebo 
zariadenie celej chyže nezodpovedalo výrazu „z popredného domu.“ Nábytok 
pozostával z jednej postele pri okne, pohovky a pred ňou postaveného stolíka, 
okolo neho dva stolce a blízko dvier postavenej skrine na šaty — viac by nebola 
našla ani básnická obrazotvornosť — a každý kus iného druhu. Na posteli 
rozhodené domáce šaty svedčili o neporiadnosti alebo o náhlení pri večernom 
obliekaní, na stolíku rozhádzané skleničky a škatuľky vysvetľovali pôvod tej 
Julkom obdivovanej pôvabnej bledosti. Na malú hfbku na posteli rozložených 
šiat začala prikladať ešte vo dverách zobliekané vrchné rúcho, keď kroky pred 
prahom nedovolili jej pokračovať v začatom. 

Otvorili sa dvere a bez zaklopania vstúpil do chyže — vyfintený Goldfinger, 
nesúc pod pazuchou poskladaný balík. 

„Pekná Adela sa skoro vrátila z večernej prechádzky,“ prihováral sa 
Goldfinger. 

„Zdá sa, že pánu Goldfingerovi nie je milé, že nemôže moje dvere otvárať 
svojím kľúčikom,“ odpovedala Adela vyčítavo. 

„Tú výčitku som si nezaslúžil, čože ma poteší v tejto temnici, keď ju 
neosvecujú tvoje očká?“ 

„Už som sa naučila oceňovať tvoje lichotenia. Kto je tomu na príčine, že 
musím bývať v takejto temnici, odpovedz, môj milý?“ 

„Nepriaznivé časy.“ 

„Boli aj dobré časy, pamätáš sa na lanský rok, keď som Kolosymu z krídla 
trhala zlaté pierka a pozlacovala nimi pánu Goldfingerovi prsty?“ 

„Nespomínaj toho nešťastníka, nechýbalo veľa, že sme aj my neboli s ním v 
jednej rezidencii vo Fortune: a že sa to nestalo, môžeš ďakovať len mojím 
schopnostiam.“ 

„Mám ďakovať aj za ten strach, ktorý som musela pretrpieť, kým som sa 
vymotala z klepca, ktorý nastrojil Goldfinger?“ 

„Čo si máme strpčovať naše večerné hodinky! Už sme raz spojení keď nie 
cirkevnou prísahou, ale rovnakým zmýšľaním a spolu spáchanými skutkami. 


Nevyhadzuj mi na oči, ani nevieš, ako sa o teba bojím. Včera v noci sa šťastie 
usmialo na mňa, zostalo aj na krásne hodvábne šaty, čím sa teraz zavďačím 
mojej Adelke,“ rozbalil balík, ktorý držal pod pazuchou a rozprestrel po stole 
jeho hodvábny obsah. 

„Tak ma predsa len rád vidíš, Adolfko?“ šveholí Adela, obdivujúc očami 
krásnu látku a priťahujúc rukou Goldfingerovu hlavu, aby ho pobozkala na ústa. 

„Keby som ťa nemal rád, nevyhľadával by som ťa každý deň. A teraz, keď sme 
už na pokoji, povedzže mi, prečo si sa tak rýchlo vrátila zo schôdzky?“ 

„Príčinou je tvoj ohnivý mladý pánik; ani som sa nenazdala, už vyrukoval s 
vyznaním lásky a to vieš, že čím väčšmi my ženy sťažujeme mužským zblíženie 
sa s nami a nezabudneme pritom pohadzovať koštialiky, ktoré vás zasa len 
vábia, tým skôr môžeme položiť víťaznú nohu na vašu šiju,“ vysvetľovala Adela, 
pohládzajúc Adolfove líca. 

„Začínaš byť nebezpečná, Adela. Či aj mňa tak vodíš za koštiaľom?“ spytoval 
sa s úsmevom Goldfinger. 

„Všetko nebezpečenstvo pochádza len od teba, to sú tvoje myšlienky — u 
mňa obdivuj dobrú pamäť!“ 

„Taký som hrdý na svojho učňa: len ďalej tak spôsobne a svojho sme si istí.“ 

„To bude záležať od povahy dotyčného: možno ho trochu zmýlil môj náhly 
odchod a vábivé slová dobre neporozumel. Aj ty musíš niečím prispieť k 
spoločnému dielu, aby mu neprišli na um dešperátne myšlienky.“ 

„Vynaložím všetko úsilie: ešte raz sa musíte stretnúť, až ho privábiš do 
nového bytu, ktorý už mám pripravený.“ 

„Budem mať nový byt, Adolfko? Či zas taký ako minulého roku? Pôjdem preč 
z tejto mizernej diery?“ spytovala sa jedným dúškom Adela a opovržlivo 
premeriavala svoj doterajší byt. 

„Ešte krajší, ale už musím preč, je práve deväť hodín a možno sa mi podarí 
prekvapiť moju Adelu novým darom. Dobrú noc!“ podal ruku Adele Adolf 
Goldfinger a šiel svojou cestou. 

Julkovi sa nepáčilo Adelino správanie. Vtedy, keď bol na vrchole svojho 
šťastia, vypotil už svoje vyznanie, ona mu povie svoje meno: prirodzene malo 
nasledovať prijatie alebo odmietnutie, ale zutekať tak bez všetkého poriadku?! 
Zaslúžila by si opovrhnutie! Julka alebo iné robotnícke dievčence, pred ktorými 
vystupoval s podobnými návrhmi, boli povoľnejšie, a keď aj jedna-druhá 
odmietla ponúkanú lásku, aspoň sa vyhovárala na prísneho otca alebo matku. 
Po krátkom rozmýšľaní prišiel Julko k názoru, že nie je dobre neuvážene 
posudzovať. Ako zneli jej slová pri rozlúčke: „Myslím, že vám je to na dnes 
dosť To je iné, je ešte nádej. Tomu všetkému je na vine nedôvera ku 
Goldfingerovi, musí tú dobrú dušu odprosiť! 

„Musíte mi odpustiť jeden priestupok,“ prihováral sa na druhý deň Julko 
Goldfingerovi. 

„Aký priestupok?“ spytuje sa oslovený zadivene. 

„Miesto toho,“ spovedá sa Julko, „aby som sa vám za preukázané služby 
odmenil dôverou, spravil som jeden krok tajne.“ 


„To je celkom vaša vec, neprišli ste do Pešti, aby ste boli pod mojím 
tútorstvom. Myslím, že máte slobodu samostatne konať.“ 

„Nie o tom je reč, o iné ide. Sľúbite mi, že mi odpustíte?“ 

„Odpustím, bárs aj nemám čo!“ 

„Zle mi vypálilo moje, ako ste to nazvali, samostatné konanie, potrebujem 
nevyhnutne vašu priateľskú radu.“ 

„Čujme, o čom bude reč!“ 

„Naša blondínka Adela, už viem jej meno, dala mi jemne najavo, že ma bude 
čakať v muzeálnej záhrade. Včera som išiel: stretli sme sa a darmo, nechcem byť 
pokrytcom,“ priznával so zapýrením, „vyznal som jej lásku.“ 

„Ako vidím, na ceste ľúbostných výdobytkov pokračujete ďalekopisnou 
rýchlosťou, poznamenal s úsmevom Goldfinger. 

„I keď neskoro, zbadal som sám svoj prenáhlený krok, lebo milá Adela hneď 
po vyznaní chcela vedieť moje meno.“ 

„Prirodzene! To znamená, že si vás obľúbila.“ 

„Vďačne by som to pokladal za prejav obľúbenia, keby sa nebola pritom 
posmešne usmiala.“ 

„Tak pozor, milý priateľ,“ naúčal Goldfinger, „máte do činenia s jastrenou.“ 

„Odpusťte mi moju nevedomosť, pán Goldfinger, ale čo je to jastrena?“ 

„Jastrena je žena, ktorá vodí za nos toľko mužov, koľko sa len dá.“ 

„Nemožno, aby tie nevinné sivé oči zastierali také úmysly, zle ste sa na ňu 
prizreli,“ odvrával Julko, nechcejúc na seba uvaliť potupu, že sa takej ženskej 
nechal za nos vodiť! 

„Majte si svoju mienku, i ja budem mať svoju.“ 

„Neodsudzujte, kým vám nedopoviem. Po vzájomnom predstavení so 
slovami ,to vám musí byť na dnes dosť rozlúčila sa so mnou.“ 

„Ja by som mal prosiť o odpustenie,“ vravel k Julkovej mienke obrátený 
Goldfinger, „zo všetkého vidím, že je to živé, do života súce dievča, v mravnej 
povahe ešte neskazené, ktoré s radosťou vypočulo vaše vyznanie — bol to 
smiech radostný, a nie, ako ste zle porozumeli, posmešný, keď bola ženská 
zvedavosť v súvislosti s vaším menom nasýtená, dostala prevahu prirodzená 
hanblivosť, a tá ju s vami rozlúčila. Slová, ktoré vám povedala na rozlúčku, sú 
pre vás veľmi lichotivým svedectvom.“ 

„Tak som si to predstavoval aj ja,“ vykríkol Julko radostne, „teraz vás prosím 
o radu, čo ďalej.“ 

„Obrátili ste sa na zlého radcu. Myslíte, že každý Pešťan musí prežiť 
podobné dobrodružstvo? Také šťastie je zriedkavé, ja sa s takým niečím 
nemôžem pochváliť.“ 

„Už mi len niečo poradíte!“ volal netrpezlivo Julko. 

„Nijakou radou vám nemôžem poslúžiť, lebo podľa príslovia „nerozumný 
lekár, hotový kať,“ naťahoval Goldfinger Julka. 

„Prosím vás, neopúšťajte ma: odkázaný sám na seba, zasa vyvediem nejakú 
hlúposť, no potom volím guľku!“ 

„To je hrozný oheň! V takom prípade vám poradím, ale prosím, aby ste moju 


radu vo všetkom nasledovali.“ 

„Prisahám, že tak urobím.“ 

„Hlavná vec je trpezlivosť. Treba pár dní vyčkať na nový prechádzkový večer, 
lebo viete, že ľúbosť je náruživosť, ktorá chce byť uspokojená za každú cenu, a 
čím ďalej odťahujeme uspokojenie, tým väčšmi ona rastie,“ takto vyslovil 
Goldfinger svoju radu, súc istý, že Adela sa láskou neumorí, no tým skôr Julko. 

„Akože prečkám tie dni?“ škrabal sa Julko za uchom, „či by sa ten predpis 
nedal zmierniť?“ 

„Moja rada je nezmeniteľná, napokon, ak sa vám páči, robte podľa vlastnej 
hlavy.“ 

„Prijímam, prijímam so všetkým!“ uspokojil sa konečne Julko a podal 
svojmu druhovi pravicu. 

V ten istý deň kráčal Goldfinger večierkom z dunajského nábrežia do 
vzdialeného Jozefova. Julkovi odoprel svoju spoločnosť, vyhovárajúc sa na súrne 
domáce práce, a že mu je naponáhlo, vidieť z rýchlosti jeho krokov. 

„Ako ma necháš vyčkávať!“ vítala Adela Goldfingera vstupujúceho do jej 
chyže. 

„Musíš vedieť, že nemôžem odísť zo skladu skôr, kým neuplynie predpísaný 
čas. 

„Pravdu povediac tak netrpezlivo som nečakala na teba, ako skôr na nové 
chýry, čo donesieš.“ 

„Chýr je len jeden, a to dobrý: vtáčik sedí na lepe.“ 

„Myslíš Koreňa?“ 

„Veď azda len nie nejakého japonského princa!“ 

„Už zasa tá spurná reč, Adolfko!“ 

„Akoby nie! Sama na to myslíš, na čo ja, a predsa sa robíš nevedomou.“ 

„Dobre! Len nijaké výčitky, rozprávaj, čo vieš!“ 

„Heslom dňa je: čakať pár dní,“ začal Goldfinger svoju prednášku, „za ten 
čas úplne pripravím tvoj budúci byt, potom —“ 

„Čakať ďalej, však áno?“ pretrhla mu reč Adela. 

„Čo sa ti robí? Ak toto tvoje správanie nemá základ v nejakej nervovej 
nemoci, tak som pripravený na to, že ti Koreň pomútil hlavu.“ 

„A ďalej?“ 

„Natiahol by som iné struny, ktorých hlas by Adelinmu uchu nelahodil,“ 
odpovedal Goldfinger uduseným hlasom a žiarlivo pozrel na Adelu. 

„Poznala som Adolfa z inej strany,“ hovorila so smiechom, „vie byť žiarlivý, 
a žiarlivosť je — vraj — nerozumnosť, či by som opustila starodávnu známosť 
pre holobradého nováčika?“ 

„Nemám rád nevkusné žarty pri vážnych veciach,“ pokračoval Goldfinger, 
uchlácholený Adeliným hladkaním, „počúvaj ďalej! Musím získať tetu Rézu, a to 
ešte dnes, aby mala čas zopakovať si už vlani naštudovanú úlohu a previesť ju 
na všeobecnú spokojnosť: má zasa predstavovať tvoju matku. V piatok večer 
vytiahneš z nového bytu, sprevádzaná vyobliekanou pani matkou do muzeálnej 
záhrady, kde bude aj Julko, a to ostatné — spieva sa známou nôtou.“ 


Syn môj drahý! 

Netrpezlivo čakám správy od Teba, a predsa ma len tak zriedka niečím 
potešíš. Zo všetkého vidieť, že matka Ti je len vtedy na rozume, keď potrebuješ 
peniaze: či som si zaslúžila, aby syn na mňa zabúdal? Píšeš mi, že potrebuješ 
zasa nové, drahé šaty. Už čo si aj prijatý do spoločnosti baróna X, grófa Y a 
kniežaťa Z, nemyslím, že by aj tí veľmoži spotrebovali na šatstvo ročne toľko, 
ako som Ti ja do roka pod týmto titulom poslala, nepočítajúc sem ani riadny 
otcov príspevok. Musíš, syn môj, zmenšiť svoje výdavky, aby tomu otec 
neprišiel na stopu. Žiadané Ti posielam, píš častejšie správy o sebe a 
zriedkavejšie o peniaze. 

Bozkáva Ťa srdečne 

Tvoja matka 

Zuzana Koreň. 


„Už je tá moja matka raz nepraktická osoba,“ zamrmlal si pod nos Julko, 
vyberajúc z listu peniaze, „zhospodárniť mohla písanie a peniaze mi mohla 
poslať poštovou poukážkou, jej kázne aj tak málo účinkujú. Keď vec prísnejšie 
povážime, pre mizerných štyristo zlatých tak do poctivosti stúpať, veruže je 
primnoho. Že pán otec príde na stopu? To si aj ja myslím, ak len nejaká 
nečakaná príhoda ma poriadne neopatrí peniazmi. Icik, Mojžiš a ktovieako sa 
všetci tí moji dobrodinci volajú, majú na mňa pekné rováše. A prečo to všetko? 
Pre krásnu Adelu! Obetoval som mnoho, bol by som ochotný ešte viac, tak ma 
vedela pripútať k sebe. Goldfinger hneď na začiatku našej známosti povedal, že 
je jastrena — to nie je pravda! Nezahíňala by ma toľkými prejavmi svojej lásky. 
Včera, keď sa spoločnosť rozchádzala, chcel ma Darvaš presvedčiť o tom, že 
všetky tie večerné zábavy, usporadúvané u Schnitzerovcov, sú nastrojené na 
vydieranie peňazí od pozvaných a Adelina ľúbosť, že je len tovar predajný tomu, 
kto dá viac. Neborák! Adela ho neľúbi, a vtom ma utvrdil aj Goldfinger, preto to 
šprihanie.“ 

Ručička na hodinách blížila sa k siedmej večernej, to bola hodina určená na 
schôdzky u pani Schnitzerovej. 

Ani mi nezišlo na um predstaviť vám túto v rozprave novú bytosť. Počuli ste 
Goldfingerov rozhovor s Adelou, výsledkom ktorého bolo vpraviť istú tetku 
Rézu do úlohy Adelinej matky. Tetka s radosťou privolila, sľubovali sa jej vrátiť 
dávno minulé časy, keď oplývala všetkým dobrým a drahým. 

Veľké mesto je bohaté na podobné tetky, meno k divadelnému ženskému 
personálu bližšie stojacich je „divadelná mamička“ a ich úloha spočíva v tom, 
že predstavujú „gardedámu“ príslušnej paničky. Keď tie „mamičky“ nedozerajú 
tak prísne na svojich zverencov, aby všetky ich tajné chodníčky podriadili 
svojmu protizorstvu, nie sú tomu na príčine ony: panička si aj sama poradí v 
tajných pomeroch, „mamička“ jej len má pred verejnosťou dať náter solídnosti. 

Tetka Réza, ktorá predstavovala Adelinu matku, dostala meno ovdovenej 
pani Schnitzerovej, a ako taká požívala právom vdovy veľké dedičstvo, pozostalé 
— vraj — po nebohom pánu Schnitzerovi. Každý večer otvárala svoj salón 
spoločnostiam vyberaných mladých ľudí, obdivujúcich jej krásnu dcéru Adelu. 


Tak to aspoň povedali Julkovi a on tomu vďačne uveril: nebolo mu nápadné, že 
každý večer vysoká hra zaujala najväčšiu čiastku, veď strýčko Repa a jeho 
kamaráti sa tiež iným nevedeli zabávať. 

Obsah matkinho listu do vrecka, jeden pohľad do zrkadla a Julko zvyčajnou 
cestou poberal sa k Schnitzerovej. V osvetlenom salóne sedela na pohovke v 
kruhu obletujúcich mladíkov pani Schnitzerová. Goldfinger sa v svojej 
skromnosti neopovážil ani priblížiť a len zboku veľmi pokorne odpovedal na 
otázky. Kde by sa opovážil on, chudobný obchodný pomocník, prijatý do 
spoločnosti len na Julkov príhovor. Domácu slečnu nebolo vidieť v spoločnosti, 
Julkovi však matka dovolila vyhľadať ju v osobitnej chyžke. 

„Milostivá slečna nechce dnes svojou prítomnosťou oživiť spoločnosť?“ 
spytuje sa Julko, zazrúc Adelu v jednoduchých domácich šatách na pohovke. 

„Musím sa úprimne priznať, pán Koreň,“ odpovedá Adela, „že po toľkých 
hlučných večeroch mi dobre padne samota.“ 

„Tak vám je nemilá aj moja prítomnosť?“ 

„Kamže zasa mierite? Nazdala som sa, že nemusím pred vami každé slovko 
klásť na prísnu vážku, aby som neurazila vašu citlivosť. Poznáme sa dávno, ste 
presvedčený o mojich citoch k vám, ktoré vylučujú možnosť, že by mi vaša 
prítomnosť mohla byť niekedy nemilá.“ 

„Odpusťte, milá Adela! Tak dobre mi padne čím častejšie počuť podobné 
slová, že sa nemôžem zdržať, aby som vás vždy znovu nepokúšal.“ 

„Nepokúšajte,“ hrozí mu Adela prstom, „aby som sa to od vás nepriučila!“ 

„Z vašich krásnych očí nehrozí mi nijaké nebezpečenstvo, na prvý pohľad 
rozoznal by som pokúšanie od skutočného zmýšľania. Čo vám však, prosím, tak 
sprikrilo vašou dobrou matkou dovolenú večernú spoločnosť?“ 

„Zasa prechádzate na tú nemilú vec. Pre mňa je bolestné, čo moja matka 
nechce uznať, že mnohí členovia spoločnosti ináč o nás zmýšľajú, než sa nám 
do očí stavajú.“ 

„To som doteraz nespozoroval, ba ani to neviem pochopiť, keďže každý člen 
spoločnosti si môže pokladať za česť smieť vstúpiť do vášho cteného domu.“ 

„Tie dôkazy, pán Koreň, nemajú platnosť. Zabúdate, že sú ľudia, ktorí tam, 
kde by iných viazala vďačnosť, stávajú sa nevďačnými.“ 

„Nezabúdam na takých, ale ich v našej spoločnosti, nenachádzam.“ 

„Musím vám bližšie označiť — nie, neoznačím, možno by ste sa tam tiež 
našli.“ 

„Aj o mne pochybujete?“ vyskočil Julko zo stolca a prisadol si bližšie k 
Adele, aby sa mu nijaké slovo nestratilo. „Čím som zavinil toto 
upodozrievanie?“ 

„Je mi ľúto, že som sa vás musela tak hlboko dotknúť, predtým ste 
prichádzali aj vo dne, dnes vás vidím po prvý raz, to je znakom vášho 
ochladzovania k nám.“ 

„A keby som ten dôkaz neuznal?“ 

„Musela by som vás presvedčiť iným, to vaše včerajšie pošuškávanie s 
Darvašom vám nedovolilo len práve teraz ma vidieť? Nezdôverila som sa vám s 


tým, čomu som bola vystavená z Darvašovej strany. Ustavične ma prenasledoval 
svojimi vyznaniami, ja som dôsledne odopierala, lebo moje srdce sa nedá 
rozdeliť, môže patriť len jednému a ten sa nevolá Darvaš, ale volal sa Koreň —“ 

„Či sa už tak nevolá?“ pretrhol ju prestrašený Julko. 

„Počkajte, nech dopoviem. Predvčerom mi hovoril, že musí sklátiť vašu 
dôveru vo mňa, a včera, ako bolo vidieť, začal s úspechom účinkovať.“ 

„Prosím odpoveď na moju predošlú otázku, od nej závisí môj život!“ 

„Nemôžem slovo odvolať,“ povie Adela žalostným hlasom, „lebo ste opak 
nedosvedčili.“ Sklonila hlavu do rúk, oči si zastrela ručníkom, akoby chcela 
zakryť slzy. 

„Len slzy nie! Pália ma na srdci, všetko vám rozpoviem. Pravdou je, že sa 
Darvaš dosť nešetrným spôsobom vyjadril: uhádol som jeho úmysel, ako som to 
aj povedal Goldfingerovi,“ — Adela pravou rukou odtisla ručník z oka, aby 
videla, či Julko nevidí v Goldfingerovi zradcu svojho tajného rozhovoru s 
Darvašom, — „a ako predtým, tak aj teraz som úplne presvedčený o vašej 
nevinnosti.“ 

„Vďaka vám za tie slová,“ odvetila s povzdychom Adela, podajúc Julkovi 
ruku, ktorú on vrelo pobozkal: „nech ma celý svet osočuje, len nech vy, ktorého 
ľúbim, dobre zmýšľate o mne.“ 

„Vždy budem dobre zmýšľať a aby som dokázal, že som hoden vašej ľúbosti, 
pomstím sa osočovateľovi za vašu urážku.“ 

„Ach nie, milý môj! Nevystavujte svoj život do nebezpečenstva, nie som 
hodná toľkej obete.“ 

„Postavím ho aj sto ráz, drahá Adela, lebo vy zaujímate najpoprednejšie 
miesto v mojom srdci.“ 

„Keď nechcete vyhovieť mojim prosbám, robte, ako uznáte za najlepšie, ale 
pamätajte, že vaša bolesť je aj mojou bolesťou a vaša smrť je mojou smrťou. A 
teraz choďte späť do spoločnosti, onedlho prídem za vami.“ 

Julko sa vrátil do salónu, zo všetkých strán sa sypali otázky: či milostivá 
slečna pohrdne večernou spoločnosťou a či je nebezpečne nemocná atď., a 
sotva Julko odpovedal na všetky otázky, zjavila sa Adela, aby, privítajúc hostí a 
pobozkajúc mamičke ruku, sadla si vedľa nej a priviedla stíchnutý rozhovor do 
nového prúdu. 

„Včera ráčila byť milostivá slečna,“ hovorí jeden zo spoločnosti obrátený k 
Adele, „šepkárom pána Koreňa, dnes mám nádej, že bude šepkať mne.“ 

„Mýlite sa, pane,“ odpovedá oslovená, „ako ste videli, bola som zlým 
duchom, dnes sa chcem stať dobrým. Napokon nemusíme každý večer tráviť pri 
kartách, aby sme sa nestali kartármi od remesla.“ 

„Ba prosím,“ mieša sa Julko, „nezáleží mi síce na odohratí toho, čo som 
včera stratil po boku takej krásnej spoločnice, ale práve že sa ma chce pridížať 
ešte aj dnes, vyzývam včerajších spoluhráčov k pokračovaniu v hre.“ 

„Mohli by ste sa toho práva vzdať,“ povedal medzitým Darvaš, „bolo by vám 
to prospešnejšie.“ 

„Neoslovil som pána Darvaša,“ odpovedal Julko, „a tým menej mal právo byť 


uštipačným.“ 

„Prosím, páni,“ tíšila pani Schnitzerová, „ešte ste ani nie v hre a už sa 
dohadujete: bude lepšie hru odložiť.“ 

„Dovoľ, mamička,“ prosí Adela, „aby som včera pánu Koreňovi donesené 
nešťastie nahradila šťastím.“ 

„Nech sa stane!“ dovolila pani Schnitzerová. 

Temno osvetlená bočná chyža ožiarila sa novým svetlom, hráči obsadili 
pripravené stoly. V spoločnosti nepatrný Goldfinger zasadol na predné miesto 
bankára, pretože vždy na všeobecnú žiadosť zastával túto funkciu. Hráčov 
môžeme rozdeliť takto: hráč z obyčaje rozumie kartám kvôli spoločnosti, 
prisadne len vtedy, keď sa nenájde nikto iný, aby sa mohlo začať hrať. Na výhre 
mu veľmi nezáleží, ani na prehre, preto vyhľadáva hru, ktorá vytvára možnosť 
veľkej výhry alebo prehry. Druhým je náruživý hráč: za najlepšie strávené 
hodiny svojho života pokladá tie, ktoré strávi pri kartách. Kto položí uzdu 
náruživosti? Nech sa vyskytne akákoľvek hra, on sa na nej musí zúčastniť, či ide 
o maličkosť, či o budúcnosť celej rodiny, jeho miesto nesmie zaujať iný. Do 
tretej skupiny patrí hráč zo zisku: každý krok vyrátaný, nejde mu o zábavu, len 
o peniaze. Prostriedky vedúce k tomuto cieľu nekladie na mravnú, ale na vážku 
mešca. Goldfingera musíme pripočítať do poslednej skupiny: urovnal na stole z 
vrecka vyložené peniaze, karty miešal a rozdával s určitou eleganciou, vlastnou 
hráčom od remesla, strúhajúc pritom takú vážnu úradnú tvár, akoby išlo o 
budúce osudy celej čiastky sveta. 

Julko, majúc pri boku krásnu Adelu, pozoroval viac ju ako hru, úplne 
ponechajúc krásnej spoločnici právo rozhodovania nad svojou tobolkou. 
Nestranný pozorovateľ mohol zbadať tajné dorozumievanie medzi 
Goldfingerom a Adelou, dosť hovorili aj pohľady, ktoré si vymieňali. Julko ich 
nespozoroval, vyjadrujúc detinským smiechom svoju radosť nad narastajúcou 
kopou peňazí. Hra sa vyvíjala pre Julka priaznivo, získal späť včerajšiu prehru, 
keď spoločnosť pri všeobecne prijatom hesle: „Pokračovanie nasleduje“ zasadla 
k pripravenému stolu občerstviť sa. 

Občerstvení jedlom a rozohriati vínkom, verní svojmu heslu pokračovali v 
pretrhnutom diele. 

Napriek všetkému nahováraniu sa Julkovi nepodarilo získať predošlú 
spoločnicu, ktorá bola zahrúžená do dôverného rozhovoru s iným mladým 
človekom, nechajúc voľný chod Julkovmu kartárskemu umeniu. 

Ukázalo sa, že toto umenie stojí na veľmi slabých nohách — Adelinou 
pomocou vyhraté peniažky kapali, priťahované sťa čarovnou mocou do banku. 
Jeho mysle sa zmocnila roztržitosť pravdepodobne kvôli nešťastiu, ktoré ho tak 
citeľne začalo prenasledovať, no pravdepodobnejšie preto, že Adela nechcela 
porozumieť Julkovým žiarlivým pohľadom a nechcela opustiť svojho 
spoločníka, s ktorým sa tak dobre zabávala. 

Jeho ťažkosti sa zväčšovali. Dosiaľ požívaný chýr bohatého gavaliera 
nedovoľoval mu z hry odísť, a ďalšia hra bola spojená s nebezpečenstvom, že sa 
zásielka od matky úplne vyčerpá. Nerozhodnosť držala ho priviazaného k hre. 


Darvaš pozoroval Julkovo nešťastie, no nechcel byť dotieravý. Pozoroval najprv 
priebeh hry, a až keď sa presvedčil, že celá hra pozostáva len z klamárov a nimi 
vybraných obetí, pristúpil k Julkovi a prihováral sa mu súcitným hlasom: 

„Ako vidím, predošlé šťastie vás opustilo.“ 

„Hrám pre zábavu, a nie pre výhru,“ odpovedal Julko, vrhnúc nemilý pohľad 
na Darvaša. 

„Mnoho vás už stojí táto zábava?“ pokračoval Darvaš nedajúc sa mýliť. 

„Hrám s vlastnými peniazmi, nie som povinný skladať účty.“ 

„Nežiadam od vás účty, pán Koreň,“ dokladal Darvaš priateľským hlasom: 
„mal by som vám dať jednu priateľskú radu, keby ste boli ochotný hru na krátky 
čas pretrhnúť.“ 

„Aj ja mám s vami slovo, pán Darvaš, na to je však dosť času, až sa budeme 
rozchádzať. Ohľadne vašej priateľskej rady vás ubezpečujem, že som natoľko 
dospelý, aby som si mohol sám poradiť, a tak mi sotva bude možné prijať vašu 
radu.“ 

Darvaš sa, vidiac, že Julko nie je prístupný rozumnému slovu, utiahol. 

Adela vo chvíli zaujala Darvašovo miesto, hra očí medzi ňou a Goldfingerom 
začala znova a len tomu mohol Julko ďakovať, že od zakončenej hry vstával s 
polovicou donesených peňazí. 

„Som vám k službám, pán Darvaš!“ volal Julko ťahajúc osloveného za ruku 
na protivnú stranu ulice. 

„Nemal by som vám po takom nešetrnom zaobchádzaní so mnou povedať 
ani slovo, odpovedal Darvaš, „keby to, čo s vami robia, neprislúchalo do 
kriminálneho kódexu.“ 

„Zdá sa, usmial sa urážlivo Julko, „že mi vás môj starostlivý pán tatík 
ustanovil za anjela strážcu.“ 

„Vtipy nabok, prosím! Včera som spomínal, aký cieľ majú večierky, na ktoré 
chodievame: dnes som sa presvedčil, že ste vyvolený na to, aby ste svojimi 
peniazmi udržiavali v dobrom stave kartársku spoločnosť. Goldfinger a Adela sú 
dohovorení, stade pochádza váš veľký bonheur pred večerou a malheur po 
večeri. Nielen že pochybujem, že by vás Adela ľúbila, ako sa vy nazdávate, ale 
rozhodne tajím, z toho citu už ona vyrástla, a keby ste si dali na tom záležať, 
presvedčili by ste sa, že k tajným schôdzkam v slečninej chyžke nie ste len vy 
oprávnený, ale aj iní. O pánu Goldfingerovi by sa tiež dalo mnoho pekného 
povedať, okrem iného —“ 

„Dosť, pane! Hanbite sa ohovárať neprítomných! Myslíte si, že som natoľko 
krátkozraký, aby som neprehliadol hru, ktorá by ma chcela mať za blázna? A či 
si smiem Adelinou láskou lichotiť alebo nie, to viem ja. Zablúdili ste na pole 
neslušností: otázka je, či ste schopný dokázať základnosť vašej obžaloby?“ 

„Keď sa vám oči dosiaľ neotvorili, daromné by bolo všetko dokazovanie.“ 

„Tak nemáte dôkazy?“ 

„Mám, ale vám ich nepoviem. Zbohom!“ Darvaš sa chcel od zaslepenca 
odtrhnúť, ale Julko v pravý čas chytil odchádzajúceho za ruku. 

„Tak ľahko mi neujdete!“ volal. „Odvoláte všetko to, čo ste teraz hovorili?“ 


„Oj, priateľ môj, odpovedal s úsmevom Darvaš, „nehovoril som to preto, 
aby som hneď odvolával.“ 

„Tak vás vyhlasujem za podlého osočovateľa!“ 

„A ja vás za zaslepenca, ktorý za bieleho dňa nevidí!“ 

„Ešte aj urážky? Zodpoviete sa mi za toto surové správanie.“ 

„Ľahko sa zodpoviem: aký „dobrý deň, taký „pánboh daj!“ 

„Uvidím, či budete taký udatný, ako chcete byť vtipný, pozrime si do očí so 
zbraňou v ruke.“ 

„Úplne to ponechávam vášmu rozhodnutiu. Dobrú noc vám!“ Darvaš šiel 
svojou stranou, Julko tiež svojou. — Julko zaspal s pevným úmyslom, že zajtra 
vyzve Darvaša na súboj. 

Je noc. Osoby, účinkujúce v povesti, spia, bez porušenia súvisu môžeme 
uvažovať o zvláštnom výkvete ľudského nihilizmu. Súboj! čarovné slovo, pri 
jeho počutí vzkypí novým ohňom krv mladíkov, srdce mladých dievčat mocne 
trepe nie z úzkosti, že ide o ľudský život, ale z túžby môcť svojím nazvať víťaza v 
súboji. 

Súbojník je v očiach mládeže a azda i nedospelej stáreže ovenčený istou 
glóriou, prostý človek povážlivo krúti hlavou, ako môže krvou protivníka 
zacelieť naštrbená česť, a zdravý rozum smúti nad neodrezaným víťazstvom 
stredovekého barbarstva. 

Synkovia vyšších stavov dostanú do zoznamu svojich štúdií „šermovanie“: 
pekná vlastnosť zoceľovať a vycvičiť si ruku, aby časom vládala brániť vlasť pred 
vnútorným a vonkajším nepriateľom. Čudné však na tom je to, že synkovia 
týchto stavov, dajúc sa na vojenské povolanie, robia to z túžby, aby sa čím skôr 
vyšvihli na dobre platené miesta vysokých vojenských hodnostárov, k čomu im 
dopomáha vysokorodá protekcia, a nie s úmyslom brániť vlasť. Iní, ktorí netúžia 
po rovnošate, ktorá tak zaslepuje ženské oči, využívajú svoje šermiarske 
nadanie v súbojoch. Aj nepozorné stúpenie na nohu, z ďaleka na urážku, bez 
úmyslu uraziť, upamätujúce slovo, povedať pravdu do očí atď. môže byť 
zámienkou na súboj dakedy dosť povrchného, kde stačí urobiť na jeden palec 
dlhú krvavú čiaru na tele protivníka, inokedy však celkom vážny, končiaci 
ťažkou ranou alebo aj smrťou jedného zo súbojníkov. Či to nie je nihilizmus? 
Kde je tu mravný základ a mravný cieľ? 

Julkovou prvou starosťou, keď sa prebudil, bolo hľadať svedkov, aby ich 
poveril vyzvaním Darvaša na súboj a usporiadaním s tým spojených zvláštností. 

Darvaš vyzvanie prijal, určil zbrane a po vzájomnom dorozumení určili 
miesto zajtrajšieho súboja. 

Čudné je srdce rozmaznaného mladého pána. Hneď blčí plameňom, hneď 
mrzne ochladené ľadom skutočnosti. Ak neveríte, pozrite na mladého Koreňa! 
— Pod dojmom zdanlivej urážky vyvolal situáciu, ktorej následky sa nedali 
predvídať. Súboj sa môže smutne skončiť, alebo on poraní, a možno aj usmrtí 
svojho protivníka: kto ponesie za to zodpovednosť? Kto ponesie trest? Zákon 
nemôže byť taký stranícky, aby aspoň povrchne nepotrestal panského zločinca. 
Je aj to možné, že ten, čo súboj vyvolal, odleží si svoju prenáhlenosť, otec alebo 


matka navštívia nemocného syna a tu sa dozvedia — mráz im ide po tele — o 
mnohých pekných kúskoch svojho jedináčika. Najlepšie bude súboj odvolať, ale 
point ďhoneur, utrpí tým česť, vylúči sa tým zo spoločnosti svojich priateľov. 
Prostý človek by sa spýtal: či človek zaoberajúci sa úmyslom vraždiť, keď sa 
vopred zhrozí svojho skutku a odstúpi od svojho úmyslu, ublíži tým svojej cti? 

Julkovi plynuli hodiny vo vážnom rozmýšľaní — prvý raz v živote skúmal 
sám seba: nie síce preto, aby zúčtoval svoje skutky, ale aby sa vymotal zo sietí, 
ktoré si sám nasnoval. Netrvalo dlho a Julko zunoval. Je pohodlnejšie zbaviť sa 
nemilých myšlienok a žiť len dňu, dôverujúc svojej dobrej hviezde. Návštevy u 
milovanej Adely patrili ku jeho každodennému vyrazeniu, k životnej potrebe a k 
uspokojeniu túžby. Kde inde mohol hľadať liek pre smutnú myseľ? 

Schnitzerovej služobná oznamovala Adele Julkov príchod, ktorý vchádzal do 
chyže vzápätí za oznamovateľkou. Mohol počuť zatvorenie bočných dvier a 
opatrne sa vzďaľujúce mužské kroky a vidieť rozpačitý, pokoj pretvarujúci 
Adelin pohľad. On však nepočul a nevidel. Adela poznajúc Julkovu sleposť, s 
najnevinnejším úsmevom mu podala na privítanie ruku. 

„Vidieť, že ste sa od včerajška polepšili,“ hovorila Adela, „a nenecháte ma v 
túžbe po vás vzdychať.“ 

„Tak sa v túžbach stretáme,“ ubezpečoval ju uspokojený Julko: „aj mňa 
dohnala túžba vidieť vás, drahá Adela, možno posledný raz,“ dodal Julko 
plačlivým hlasom. 

„Ako to rozumiete? Azda mienite odcestovať?“ 

„Možno odcestujem na ďalekú cestu.“ 

„Preboha! Hovorte zreteľnejšie, aká je to cesta?“ 

„Včera som mal s Darvašom výstup; nechcel odvolať urážlivé slová, a tak 
som bol nútený zveriť rozhodnutie zbrani.“ 

„Budete sa biť s Darvašom?“ 

„Budem, lebo vás ľúbim!“ 

„Ja nešťastná! Staviate za mňa na kocku svoj život. Nesmiete sa obetovať, čo 
budem i pred celým svetom zneuctená!“ rečnila Adela s dobre napodobeným 
trasľavým hlasom. Julkovi prišlo vhod toto odrádzanie, lebo sa zhodovalo s jeho 
vnútorným želaním, keby mu však zo strany jeho doterajších priateľov nebol 
hrozil výsmech. 

„Musím sa biť, aby neutrpela moja česť!“ 

„Vy tvrdé mužské srdcia! Či vás preto ľúbime, aby ste tvrdohlavo vzdorovali 
našim slzám? Včera som vás prosila, dnes vás prosím, a nič nevládzem vyprosiť. 
Uvidím, či vás nepremôžem: vyplňte mi len jednu prosbu!“ 

„Vaše slovo mi je rozkazom!“ 

„Tak vám rozkazujem, aby ste si svoj, mne drahý život chránili! Či 
poslúchnete?“ Svoju reč začala s divadelným oduševnením, potom pokračovala 
miernejšie, až ostatné slová dokončila v šepote, pritúlila sa k Julkovi a 
pobozkala ho na rozpálené čelo. 

„Milostivá slečna, prišla návšteva, v salóne vás očakávajú, oznamovala 
slúžka, vytrhnúc Julka z rajských slastí. 


„Teda zbohom, drahá Adela,“ lúčil sa Julko so zarosenými očami, „prijmite 
odo mňa túto pamiatku. Je to dar mne drahý, ktorý mi venoval krstný otec: keď 
mňa nebude, nech vás aspoň on na mňa niekedy upamätuje,“ s tým odopol 
svoje drahocenné hodinky a dal ich Adele. 

Adela, či už v žalosti nad Julkovým lúčením, či v radosti nad novým darom, 
privinula ešte raz Julka k sebe a bez slova, len kývajúc rukou na rozlúčku, odišla 
do salónu. 

V salóne zhromažďovala sa rodinná porada: väčšina jej členov už tam bola, 
totiž pani Schnitzerová a pán Goldfinger. Keď prišla Adela, boli už všetci. 

„Adela nám prichádza s vyplakanými očami: lúčenie muselo byť veľmi 
žalostné,“ posmieval sa Goldfinger. 

„Nebol by div,“ vraví Adela, „ťažko je lúčiť sa so starým a pritom vždy 
oddaným priateľom.“ 

„Nestrachuj sa veľmi o jeho život; stavím sa, že vykízne zdravý zo súboja, 
dobre poznám tie hračky.“ 

„Pri tom všetkom nemám ho vidieť: či si azda už zmenil svoj úmysel?“ 

„Nezmenil: už je zvrchovaný čas, aby sme sa odstránili.“ 

„Prosím ťa, vysvetli mi celú vec: neviem, prečo by sme mali tak rýchlo 
odcestovať, keď sa nám tak dobre vodí.“ 

„Keď mi slepo nechceš veriť, presvedčím ťa dôkazmi. Julko Koreň bol síce pri 
svojom príchode dobre opatrený grošom, ale sme sa postarali, aby sa tie 
peniaze čím skôr dostali do našich rúk. Nedôchodok musel byť nahradený 
pôžičkami. Obrátili sme sa na milosrdných ľudí, ktorí síce v tajnosti vykonávajú 
svoje remeslo, ale každý okrem zákona ich pozná, a tí nám pomohli z biedy, keď 
na stozlatový úpis nám v hotovosti vyplatili päťdesiat zlatých. Keď na 
vyplácanie úžerníckych úrokov nestačil riadny i mimoriadny príspevok z domu, 
a tak na trovu nezostávalo nič, chytili sme sa nového prostriedku. Firmy Ján 
Koreň a Adam Repa majú u našich peňažníkov dobré meno, nebola to pre mňa 
nijaká ťažkosť napodobiť ich podpisy a zmenky zameniť za hotový groš. Z 
týchto peňazí sa väčšia časť pomocou karát stratila v mojom vrecku. Doba 
splatnosti už nie je ďaleko, peňazí niet, a čakať, až peňažníci budú uplatňovať 
svoje požiadavky na Koreňovom závode, viedlo by k hľadaniu falšovateľa 
podpisov a koniec by bol pre mňa veľmi nepríjemný. Druhá príčina môjho 
náhlenia je v tom, že tento týždeň je veľmi priaznivý pre pokladnicu nášho 
obchodu: na taký sa vôbec nepamätám. Keď nás dosiaľ mladý Koreň napomáhal, 
môže aj starý niečím prispieť na cestu.“ 

„Uznávam, že musíme odísť. Na kedy sa mám pripraviť?“ spytuje sa Adela. 

„Každú chvíľu. Vypožičané náradie v izbe nájde si jeho majiteľ po našom 
odchode, priprav si najpotrebnejšie šatstvo, ostatné popredaj. Mám už 
pripravený pas — pravda, na cudzie meno — do celej Európy. Tetke Réze 
srdečne ďakujem za jej dobrotu, ktorú nám preukazovala aj v tomto roku: nech 
prijme túto maličkosť ako odmenu.“ Goldfinger jej slávnostne podal v papieriku 
zakrútené peniaze. 

„Ďakujem vám,“ ozval sa sipľavý hlas zdanlivej pani Schnitzerovej, 


„kedykoľvek ma budete potrebovať, spomeňte si na mňa a som zasa hotová.“ 

„Tak zbohom!“ lúčil sa Goldfinger, „dnes sa ešte uvidíme, pripravte všetko 
na cestu.“ 

Julko nespal celú noc, trápili ho zlé myšlienky. Len pred svitom dopriaty mu 
bol odpočinok, pretrhovaný strašným snom. Snívalo sa mu, že mu ktosi vytrhol 
Adelu z objatia. Kto? Nepoznal toho človeka. Jednotlivé črty mu boli známe, a 
predsa ich nemohol zložiť do určitej podoby. V kíčovitom namáhaní usiloval sa 
vyrvať uchvatiteľovi korisť, nepodarilo sa, napäl všetky sily, skočil, ale hrôza! 
Skok viedol do priepasti: letel v smrteľných úzkostiach v ústrety istej smrti, až 
sa našiel v mäkkom lone matky. 

Keď sa prebudil zo sna, na čele mu stáli kropaje potu. Bol už čas na odchod, 
hodina súboja nebola ďaleko a bolo treba pokonať ešte niektoré maličkosti. 
Človek musí byť pripravený na všetko. 

Cez reťazový most letia dva zatvorené kočiare. Sledujúc ich let, prídeme do 
budínskych hôr, tam sa z nich vypupia Julko a jeho traja spoločníci, uberajúci sa 
pešo do húštiny. Za húštinou rozprestiera sa lúčka, zo všetkých strán ohradená 
lesom: tu zastali a dookola sa obzerali. 

„Ešte neprišli,“ povie jeden, „a my sme sa náročky opozdili o päť minút, aby 
sme neprišli prví.“ 

„Čas ešte neubehol,“ ukazuje druhý na svoje hodinky, „Darvaš príde, 
ubezpečujem vás.“ 

Julko sa nezúčastnil rozhovoru a len plachým pohľadom pozoroval každý 
pohyb húštiny. 

Prešlo štvrť, prešlo pol hodiny, nikto sa neukázal, sprievodcovia nevrlo 
pokrúcali hlavami a Julko sa pomaly upokojoval. V húštine zašušťalo, Julkovi 
zmizlo trochu krvi z tváre, všetci zvedavo hľadeli v tú stranu. Ukázala sa 
postava nosiča, ktorý odovzdával list jednému z prítomných. 

Adresovaný bol Julkovi Koreňovi a jeho obsah bol: 


Ctený pane! 

Nemilé správy z domova prinútili ma dnes ráno odcestovať. Nerád to robím, 
lebo Vám nemôžem dať nijaké zadosťučinenie, ale rád preto, že nie som 
lakomý na lacné víťazstvo, ktorým som si už vopred bol istý. Ostatne, príčina 
nášho súboja odpadne sama od seba, lebo sa skoro presvedčíte o pravdivosti 
mojich slov a potom, ak sa Vám ľúbi, je Vám k službám hotový 

Darvaš. 


Radosť sa rozliala po Julkovom čele napriek tejto dosť ostrej lekcii: 
spoločníci to však nesmeli spozorovať. Jedným skrčením úst zmenil výraz 
radosti na výraz posmechu. 

„Poznať víťaza, ktorý zuteká,“ povedal vedomý si svojho víťazstva, „teraz 
poznávam nehodnosť toho človeka.“ 

„Odpusťte, pán Koreň,“ ozval sa jeden z prítomných, „často sa takto stáva a 
my, ktorí dobre poznáme Darvaša, nemáme príčiny pochybovať o pravdivosti 
jeho slov.“ 


„Nech je akokoľvek, páni,“ pokračoval Julko, aby sa čím skôr vymotal z 
pochybného položenia, „uznáte, že pri takomto pokračovaní nemôžem už 
dôverovať jeho slovu, a tak sa osvedčujem, že viacej Darvaša nevyzvem a ani 
vyzvanie od neho neprijmem.“ 

„Ponechávame to vášmu rozhodnutiu. Môžeme ísť späť.“ 

Vracali sa domov cestou, ktorou prišli. 

Kramer, správca koreňovského závodu, dávno nebol takej zlej vôle ako práve 
dnes. Plné ruky práce, Goldfinger svoju neprítomnosť pre nemoc ospravedlnil 
listovne, mladý Koreň mal historické právo zanedbávať svoje povinnosti. 

Správca od začiatku nielen sám pozoroval, ale aj cez domovníka dal sledovať 
Julkove kroky, no nemohli nájsť nič podozrivého. Domovník neprezradil 
každonočné Julkovo túlanie, lebo otváranie brány prinieslo mu obyčajne 
desaťnásobnú plácu. Dnes sa zdalo, že celý svet musí mať zlú vôľu: domovníkovi 
vykričal v ostrej hádke jeho dôverný priateľ, že je s Julkom dohovorený. 

Dopočul sa o tom aj Kramer, a to len vystupňovalo jeho zlú náladu. 

„Už dávno ste mali byť v pisárni, pán Koreň,“ vítal Kramer Julka 
vstupujúceho do závodu, „vám má najviac záležať na tom, aby bol udržaný 
poriadok.“ 

„Nie som azda otrok, aby som sa nesmel voľnejšie pohybovať,“ znela Julkova 
spurná odpoveď. 

„Povinnosť nie je otroctvo, a keď vy, ktorý máte najväčší záujem na závode, 
nebudete plniť svoju povinnosť, akým právom to môžete požadovať od iných?“ 

„Kto robí za plat, musí pracovať, ja pracujem dobrovoľne. Je tu azda 
Goldfinger, ktorý ma už viackrát zastupoval pri práci, prečo ma nemôže práve 
dnes?“ 

„Nie je tu, je nemocný.“ 

Nemoc je čosi také, ako sa prostonárodne hovorí, čo po ľuďoch chodí, a tak 
ani Kramerovi, ani Julkovi nezišlo na um hľadať niečo iné pod zásterou nemoci. 
Kramer sa po zatvorení závodu vybral ku Goldfingerovi a Julko k Adele, vopred 
si už robiac chuť na slastné chvíle, ktoré tam prežije. 

Pred Adeliným bytom našiel zhluk ľudí, čo v odľahlej ulici bolo nevídaným 
zjavom. Ledva sa pretlačil k bráne: v bráne nový dav, ktorý ho nepustil dopredu. 
V kriku nevedel rozoznať, o čo tu vlastne ide. Spytoval sa mnohých, vypočul 
množstvo domnienok, kým konečne ktosi, čo bol na veci viacej zainteresovaný, 
vidiac, že sa nemôže dostať ďalej dopredu, uľahčil svojej ťažkosti vyrozprávaním 
celej histórie. 

„Tu na prvom poschodí,“ začal, „usadili sa asi pred rokom dve ženské, ako 
vraveli matka a dcéra. Žili veľmi nákladne, pretože ich prostriedky im to 
dovoľovali. Až donedávna všetky svoje objednávky platili hotovým. Ja som im 
dôveroval, ako aj tamten obchodník, aj tento krajčír a bohviekoľkí ešte v tomto 
zástupe. Asi mesiac odťahovali platenie a tovaru brali dvojnásobne. Dnes sa 
rozniesol chýr, že polícia na čiesi udanie chcela ich uväzniť ako podvodníčky, 
zvodkyne neskúsených mladých ľudí, ktoré ukrývali falošných hráčov, ale 
vtáčiky už vylietli, hniezdo bolo prázdne. Nikto nevie, kedy a kam sa podeli.“ 


Julkovi vysadol pot na čelo, nebol schopný slova, len z pís sa mu vydralo: 
Darvaš! Darvaš! A odišiel domov. 

Ani Kramerovi sa nevodilo lepšie, lebo nemocný Goldfinger údajne už 24 
hodín nebol vo svojom byte. Hnaný podozrením vrátil sa do závodu, kde v 
prítomnosti úradníkov dal otvoriť Goldfingerom opatrovanú pokladnicu a div, 
že nespadol z nôh: zárobok od pár rokov najvýnosnejšieho týždňa skapal, 
pokladnica bola vyprázdnená do dna. 

Ďalekopisom leteli na všetky strany sveta zatykače, a keby Goldfinger nebol 
šikovnejší ako polícia, iste by ho boli lapili. 

Prešlo pár dní, čo tieto dva údery dopadli na Julkovu hlavu. Sklamanému v 
láske, zbavenému najdôvernejšieho priateľa a radcu prišlo vhod matkino 
vyzvanie, aby sa čím skôr vrátil domov, lebo smrteľne nemocný otec chce ešte 
raz vidieť svojho syna. 

Sa pán Koreň odpočíval v záhradnej hrobke, mladý pán stal sa náčelníkom 
závodu a bolo vidieť, že začal panovať nový duch. Starý pán bol vodcom, svojich 


ľudí viedol a nepoháňal od chrbta, nehanbil sa byť v práci prvý: mladý pán ako 
nejaká vyššia bytosť obklopil sa úradníkmi rozličného druhu, aby nikdy 
neprišiel do styku s jednoduchým robotníkom. Starý pán bol otcom svojich 
podriadených, dotklo sa ho všetko, i keď sa to týkalo toho najposlednejšieho 
robotníka, zúčastňoval sa nielen na práci, ale aj na zábavách svojich ľudí, aby sa 
nestávali zabijákom tela a ducha, ale oddychom, občerstvením. Nový pán sa 
nestaral, či tí, ktorí prácou svojich rúk udržiavajú jeho bohatstvo, netrpia v 
niečom nedostatok. Ba stávalo sa, že keď priveľmi roztvorenou rukou siahol do 
pokladnice, mnohí boli na čas pozbavení svojho dobre zaslúženého platu. Čo ho 
bolo do robotníckych zábav? 

Tichá dolina premenila sa na stredisko hlučných zábav: keď nie poľovačky, 
vynachádzavá hlava mladého pána držala okolité panstvo v ustavičnom napnutí 
zábavami iného druhu. Ovdovená pani veľkomožná sa tešila tej cti, ktorej sa 
dostávalo ich domu: návštevníci patrili takmer bez rozdielu k aristokratickej 
triede. Srdce jej rástlo, keď videla priateľskú náklonnosť urodzených pánov k jej 
drahému synovi. Len jedna túžba sa jej dosiaľ nesplnila, aby sa totiž Julko 
prostredníctvom ženby dostal do príbuzenstva s vyššími rodinami a vštepil tým 
šľachtickú ratolesť na nešľachtický peň. 

My, jednoduchí ľudia, si predstavujeme manželstvo ako svätý zväzok dvoch 
ľudí rozličného pohlavia na základe lásky. Precibrenosť moderného prúdu robí 
manželské šťastie závislým na iných podmienkach. V prvom rade sú smerodajné 
peniaze: bohatému mladíkovi nižšieho rodu, s radosťou dávajú ruku urodzenej 
panny, aby ona a pri nej i ostatná rodina mohla žiť primerane svojmu stavu. 
Chudobnému mladému pánovi z vyššieho rodu jednou rukou podávajú pannu 
nižšieho stavu a druhou hfby zlata. Je pekné môcť sa pochváliť urodzeným 
príbuzenstvom. V druhom rade je to vplyv: vo vlasti despotizmu najistejším 
stupňom k vyšvihnutiu je mocná rodina. Ďalej sa požaduje vzdelanosť alebo 
pravým menom: spoločenská spôsobnosť, tu i tu pripojí sa k tomu náhodne i 
láska, bez ktorej však panskí manželia môžu vyžiť. 

Najlepšou partiou v celom okolí bola milostivá slečna Jolanta Rókássy v 
Líškovom, jediná dcéra zemského pána Rókássyho. O jej kráse sa nedalo ani 
hovoriť, a kto by bol o nej pochyboval, bol by veľmi zle obišiel u pani matky. 
Bohatstvo dokazovala skvostne vedená domácnosť, starobylosť rodu bola zjavná 
podľa dvoch kaštieľových vežičiek, z ktorých každá mala címer, predstavujúci 
líšku prinášajúcu meč. 

Vôkol kaštieľa rozprestierala sa pekná záhrada: panský záhradník bol 
povestný na celom okolí. Za záhradou bolo na široko-ďaleko roztiahnuté pole s 
bohatými úrodami. 


Zo záhradného stromovia vidíme vystupovať pána Rókássyho, aby sa potešil 
svojej krásnej úrode. Zachmúrené čelo sa mu vyjasnilo, v duchu vypočítal, že 
jeho majetok tohto roku donesie väčší úžitok než doteraz. K nemu sa blížiaca 
postava mu však nedovolila dlho sa tešiť: Rókássy zbadal ju až vtedy, keď sa jej 
už nemohol vyhnúť. 

„Ponížený sluha, pán veľkomožný!“ klaňal sa prichádzajúci. Bol to 
prenájomník rókássovských regálov, inak úžerník prvej triedy. 

„Kde ste sa tu vzali, Steiner?“ spytoval sa Rókássy s vážnou tvárou. 

„Išiel som náhodou cez pole a šťastie mi poslúžilo stretnúť sa s 
veľkomožným pánom,“ okrášľoval úlisne Steiner. 

„Tak ste ma nehľadali náročky? Zbohom! Musím sa ponáhľať!“ a obrátil sa k 
záhradným dverám. 

„Predsa by som prosil o slovíčko: veľmi potrebujem peniaze a prosil by som 
veľkomožného pána, keby mi ráčili pomôcť.“ 

„Veď ste hádam len nepojedli bláznivé huby, aby ste odo mňa teraz 
požičiavali peniaze, keď je úroda ešte na poli.“ 

„Pán veľkomožný má aj tak peniaze, viem to dobre,“ hovoril Steiner, ceriac 
zuby, „ani nepožičiavam, len by som prosil, keby ste si ráčili vymeniť tú 
zmenku, ktorej lehota vypršala už pred dvoma týždňami.“ 

„Steiner! Či ma musíte teraz naháňať, nemôžete počkať ešte pár týždňov?“ 

„Nemôžem, pán veľkomožný,: aj ja mám záväzky, a tie musím načas vyplniť.“ 

„To sú len výhovorky, nerobte pletky, môžete počkať, a teda počkáte.“ 

„To nie sú pletky, prosím: musím mať tie peniaze!“ 

„Prosím vás, Steiner,“ naťahoval Rókássy inú strunu, „dočkajteže, kým 
budem môcť popredať úrodu. Aký ste neuznanlivý, už sa nechcete rozpamätať, 
že som vám dal taký lacný prenájom.“ 

„Aký lacný? Na šesť rokov vopred vyplatený, a keď povážite, prosím, úroky a 
z týchto zasa úroky, ukáže sa, že prenájom je drahý, znalecky vypočítaval 
Steiner. 

„Prosím vás, pán Steiner, nežeňte ma zasa tak ako predošlý rok. Viete, koľko 
som škodoval, keď som si úrodu predal na koreni?“ 

„Aká sa videla, za takú sa kúpila, napokon, je mi ľúto, že musím pána 
veľkomožného zapravotiť.“ 

„No tak si berte zasa, čo vidíte. Dáte za moju úrodu o polovicu viacej ako 
minulého roku, o toľko je lepšia.“ 

„Nemôžem, dám o štvrtinu viac.“ 

„Doložíte k tomu ešte dvesto zlatých, aby bola zmenka vymenená a na novú 
požičiate peniaze.“ 

„Vďačne, pán veľkomožný, kedykoľvek sa ráčite na mňa obrátiť, rád 
pomôžem ľuďom, keď to potrebujú.“ 

Po uzavretej kúpe rozišli sa každý svojou stranou: Steiner poľom s úsmevom 
uspokojenia na tvári, Rókássy namrzený do záhrady. 

Hrkot kočiara donútil ho ponáhľať sa. Zazrel Julka Koreňa, ako podával 
kočišovi opraty a poberal sa do kaštieľa. Rókássy sa ponáhľal za ním. 


„Vitajte, vy zriedkavý hosť!“ vítal Rókássy Julka, ktorý už sedel v salóne 
oproti domácej panej a slečne Jolante. 

„Moje návštevy nemožno pomenovať zriedkavými, azda vás až veľmi často 
navštevujem,“ odpovedal Julko s dobre vyrátaným šviháckym úsmevom, 
potriasajúc podanú ruku Rókássyho. 

„Aj mne sa vidí, že ste dávno neboli u nás, ozval sa plátený hlas slečny 
Jolanty. 

„Pred týždňom som mal to šťastie: ak sa ale tým zavďačím slečne, vďačne to 
urobím aj častejšie,“ vravel Julko, ukláňajúc sa Jolante. 

„Veľmi ma tým poctíte,“ vracala Jolanta poklonu. 

„Spríkril sa mi tento jednotvárny dedinský život, vy nás, pán Koreň, viete 
preniesť do krajšieho.“ 

„Azda skôr vy prenesiete mňa, slečna: načúvajúc vašej hre, zabúdam na 
peštianskych virtuózov, a sledujúc váš spev, nepotrebujem nijakú operu.“ 

„Veľmi mi lichotíte, pán Koreň, buďte s chválou opatrný, aby som 
nespyšnela,“ odhfňala Jolanta od seba chválu. 

„Probujže, dieťa moje, ohlásila sa domáca pani, posmelená Julkovou 
chválou, „tú novú operu, čo si nedávno dostala.“ 

„Prosím, ráčte nás oblažiť svojou premilou hrou,“ pripojil sa Julko k matke: 
„smiem sa spýtať, ktorá je to opera?“ 

„Faust od Gounoda,“ odpovedala Jolanta skrčiac noštek. 

„Faust! Faust!“ ďubkal si na čelo pán Rókássy, „mne sa zdá, že to zložil 
nejaký Goethe.“ 

„Nie, apuško môj, odporovala dcéra, „zreteľne je po francúzsky vytlačené, 
že autorom je Gounod.“ 

„Hádam je to aj s Faustom tak,“ ohlásil sa Julko, chcejúc zmierniť protivy, 
„ako s mnohými inými knihami. Najprv pokladajú za autora jedného, a až po 
rokoch sa vykľuje, že autorom bol iný.“ 

„Možno,“ prisviedčal Rókássy. 

Jolanta sadla ku klavíru, prebehla po ňom prstami a s vytiahnutým hrdlom 
začala spievať. Matka plávala v radosti nad dcériným utešeným hlasom, 
uspokojený otec si hladil brucho, a Julko, znalecky sa tváriac, okom i rukou 
prejavoval zážitok z krásneho — vraj — spevu: jeho oduševnenie našlo svoj 
opravdivý výraz po skončení spevu vo výkriku: bravo! bravissimo!! 

„Sme ti povďační za pôžitok,“ ďakovala naradovaná matka Jolante. 

„Želal by som si celý život počúvať podobný hlas,“ pripojil sa Julko 
romanticky. 

„Ste sebecký, pán Koreň,“ odpovedala Jolanta, „chceli by ste ustavičnú hru a 
spev, a mne by ste nedopriali počúvať vaše slová. Máme však dokončiť jednu 
vec. Prišlo mi na um, že tá krásna báseň, ktorú som spomínala pred vami, volá 
sa Sonáta“ a jej autorom je Beethoven.“ 

„Teraz vám už môžem oznámiť, že som ju nielen čítal, ale počul som 
samotného autora recitovať ju.“ 

„Ako by to bolo možné?“ ozval sa Rókássy, „môj dobrý otec predsa 


spomínal, že keď bol osnovníkom u nebohého kancelára Revického vo Viedni, 
tam spomínali Beethovena ako už zomrelého hudobníka.“ 

Julko sa zapálil, dobre vediac, že klamal, ale kto mohol predpokladať u 
Rókássyho také hlboké vedomosti? 

„Ten, ktorého pán Koreň počul,“ vyhovárala domáca pani, „mohol byť jeho 
syn. 

„Áno, bol to jeho syn,“ chytal sa Julko, „pamätám sa na prípitok, jemu ku cti 
povedaný, v ktorom oslavovali aj jeho otca.“ 

„Vidíš, mužíčku,“ pokračovala domáca pani, „odkedy sa zaoberáš iba 
politikou, nemáš vedomosti o vynikajúcich mužoch terajších čias.“ 

„Pravdu máš, tá nešťastná politika!“ 

Pán Rókássy sa vytiahol z izby, pani ho nasledovala a dvaja mladí zostali 
osamote. 

„Rozprávajte mi ešte niečo,“ natáčala Jolanta niť pretrhnutého rozhovoru, 
„0 tom vynikajúcom básnikovi.“ 

„Obsah tej básne zatisol do úzadia samého básnika.“ 

„Aký bol jej obsah?“ 

„Láska: sám by som bol naklonený zložiť podobnú báseň.“ 

„Vy ste aj básnikom? O tom som nevedela.“ 

„Vo zvláštnych chvíľach.“ 

„Akého obsahu sú vaše básne?“ 

„Rád nasledujem toho vami zvelebovaného básnika. Ak ráčite dovoliť, 
môžem vám takú, pravda, krátku básničku predniesť.“ 

„Prosím, veľmi som zvedavá a mnoho si od nej sľubujem.“ 

„Báseň znie takto: ,Milostivá slečna, ja vás ľúbim""““ 

Jolanta sklopila oči k zemi. Julka to nemýlilo, chytil jej bielu rúčku a 
roztúženým hlasom sa spýtal: 

„Môžem mať nádej, že mi aj slečna odpovie podobným veršíkom?“ 

„Môžete!“ ozvala sa tichá odpoveď. 

Naradovaný Julko sa ponáhľal domov, kde sa očakávajúcej ho matke vrhol 
okolo hrdla, čo nebolo uňho zvyčajné. Matka so zadivením hľadela na synovo 
počínanie; ten syn, ktorý sa pre samé kratochvíle nestačil zaoberať matkou, 
zrazu ju zasype dôkazmi svojej lásky. Muselo sa prihodiť niečo zvláštne. 

„Čo ti je, syn môj, že si taký naradovaný?“ spytuje sa matka. 

„Mamička moja, budem sa ženiť,“ odpovedal Julko. 

„To ma teší! Kohože mi chceš doviesť?“ 

„Tú, čo sa aj tebe páči: Rókássyho Jolantu.“ 

„Dobre, syn môj, som s tebou spokojná.“ 

„Či sa ti páči?“ 

„Páči nad všetky iné. Keď sa so mnou zíde, hneď mi bozká ruku, poznať 
dobré srdce.“ 

„Budeš mať z nej dobrú nevestu!“ 

„Či si istý, že ti ju dajú?“ 

„Či mi ju dajú, neviem, ale dúfam: o nej som presvedčený.“ 


„Dobre je! Postaráme sa, aby aj rodičia povolili.“ 

Za horúca utekala k svojmu bratovi Repovi, aby mu oznámila dobrú novinu. 
Pekne-krásne vyložila to šťastie, že sa dostanú do panskej rodiny. Repa nemal 
nič proti tomu a vďačne prijal úlohu pytača. 

Pytačky a oddávky nasledovali v krátkom čase. Rókássy a jeho pani vďačne 
pristali na čím skoršie odbavenie svadby. Svadba sa skončila, mladí manželia — 
ako to vyžaduje panský zvyk — vybrali sa na cesty. 

Pani Koreňová nemala nikdy toľko starostí, ako pri očakávaní novomanželov 
vracajúcich sa z ciest. Všetko muselo byť znovu zariadené, izby utrpeli 
podstatnú premenu, aby boli mladomanželia prekvapení. Kvety, starostlivo 
ukrývané v skleníku, museli von na slnce, chodníčky zarastené pažiťou 
podrobili sa operácii vypletia a svoju zelenosť zamenili za belosť 
novonasypaného piesku. Panský kočiš dostal novú vyšnurovanú rovnošatu, aká 
nemala v celom okolí páru a na gombíkoch svietili písmená „J. K.“. Škoda, že sa 
tam nemohol skvieť rodinný címer. Chvojová brána, ozdobená vencami, pýšila 
sa nápisom „Vitajte!“. Už ani nestačíme nazrieť ta, skade preľúbezná vôňa 
šteklila čuvy našich nosov, aby sme poobdivovali dokonalosť kuchárskeho 
umenia, lebo hrmot mažiarov oznamuje príchod očakávaných. 

Slávnostná reč nesmela chýbať, mladomanžel odpovedal na ňu krátkou 
odpoveďou a mladá nevesta blahosklonným úsmevom a poberali sa do kaštieľa. 

Bolo tam radosti! Pani veľkomožná vybozkávala najprv Jolantu, potom Julka 
a viedla ich víťazoslávne k dobre pripravenému stolu. Netreba ani dokladať, že 
sa tam nahrnuli hostia zo všetkých strán a rozumie sa samo sebou, že 
slávnostný večer sa zakončil hudbou a tancom. 

Nasledovalo vzájomné navštevovanie: mladý pár sám si roznášal o sebe 
dobrý chýr. Julkovi blahoželali ku krásnej, vzdelanej žienke, Jolante závideli 
bohatého muža. 

Koreňovská domácnosť sa podstatne zmenila, s novou paňou prišli nové 
obyčaje. Sama stará pani vyznačovala čo najväčšmi svoju nevestu, preto nie div, 
že aj cezpoľní nasledovali príklad domácej panej. 

Nová rodina, vďačne vídaná v koreňovskom kaštieli, vydobýjala si svojou 
priateľskou náklonnosťou čím ďalej tým viac pôdy. U Koreňovcov nebolo 
tajnosti, o ktorej by neboli Rókássyovci vedeli. 

Závistlivci, ktorí pred svadbou predpovedali domáce roztržky medzi 
Koreňom a Jolantou, vidiac tú úprimnosť a oddanosť na oboch stranách, ostali v 
hanbe. 

Pani Koreňová bola blažená, keď videla svojho syna priženeného do panskej 
rodiny a seba zvelebovanú od nového príbuzenstva, ale blaženejší bol pán 
Rókássy, keď videl zaopatrenú svoju dcéru a pri nej aj seba. 

Spýtate sa, ako sa správali mladí manželia? Odpoviem vám tým slovom, 
ktoré použijeme v obecnom živote vtedy, keď nechceme nič prezradiť: dobre! 
Medové týždne strávili na cestách, kde pri striedaní nových vecí s novšími 
zabudli hľadieť na seba a naučili sa pokladať jeden druhého za nutné prívesky. 
Mladí manželia vžili sa do stavu zdvorilosti. Povinné milostné úsmevy, 


bozkávanie rúk v istých časoch dňa boli vrcholom ich manželského šťastia. 
nesmeli vystať prechádzky po krasoháji, najmä ráno, aby sa rumenec z líc 
nestratil: čítanie ju udržiavalo na površí vzdelanosti: spev a hudba slúžili na 
obveselenie seba a pani veľkomožnej, ktorá si nevedela dosť vynachváliť, že 
môže taký poklad považovať za svoju nevestu. 

Mladý pán, keďže na jeho hlave spočívala starosť o celý závod, už zo samej 
ctižiadosti, aby sa niekto iný nemohol chváliť vedením závodu, nazrel niekedy 
do dielne. Boli to krátke návštevy a zostalo mu dosť času i na jazdecké výlety k 
jeho priateľom do okolitých osád, alebo s puškou na pleci do blízkeho lesa. Tá 
dobrodružstvá, a preto svojej manželke venoval len veľmi málo času. 

Raz, keď išiel po ulici, zazrel v obloku menšieho robotníckeho domčeka tvár 
svojej dávnej lásky Julky. Julka ho zbadala až vtedy, keď priamo pod oblokom 
zavolal: „Dobrý deň ti, Julka!“ Vyskočila zo stolca a utekala k dverám. Julko 
vedel, prečo zutekala, ale ani za mak ho nemýlilo, aby sa jej neprihovoril ešte 
mäkším hlasom: 

„Či si sa ma zľakla, Julinka?“ 

„Nezľakla,“ odpovedala tajac svoje rozpaky, „ale musím dozrieť na svoje 
skromné hospodárstvo.“ 

„Či mi dovolíš, aby som smel k vám do domu?“ pýtal sa Julko. 

„Nemôžem vám zabrániť, vy ste tu pánom!“ odpovedala rozpálená Julka. 

Julko sa ponáhľal čím skôr do dvora a stade do izby. 

Julka ho úctivo privítala a usadila. 

„Kde je mamička?“ spytoval sa Julko, aby priviedol rozhovor do prúdu. 

„Mamička je doma,“ odpovedala Julka trasúcim sa hlasom. 

„Prečo nepríde sem? Alebo zaveď mňa k nej, veď sme starí priatelia!“ 

„Nemôžem!“ a vskutku nemohla ďalej, zaliali ju slzy. 

„Prečo nemôžeš?“ spytoval sa Julko, nevediac si to všetko vysvetliť. 

„le mftva!“ Julka viacej netajila svoje slzy, dala im voľný priechod. Ani Julko 
sa nemohol ubrániť určitému zachveniu. 

Keď sa Julkine slzy utíšili, vyzvedal Julko sústrastným spôsobom ďalej. 

„Akože sa živíš, Julka?“ 

„Horký je to chlieb, pán veľkomožný, ktorý jedávam. Vďaka drahej matke, 
ktorá ma priučila ručným prácam, nebojím sa smrti hladom: mám dosť roboty, 
ale pláca je veľmi skromná.“ 

„Prečo si nežiadala moju matku, aby ti pomohla? Viem, že by si nebola 
prosila bez výsledku.“ 

„Načo prosiť ľudí o pomoc, keď som, chvalabohu, zdravá.“ 

„A predsa ti musíme pomôcť. Tvoj otec si to zaslúžil, aby sme brali zvláštny 
ohľad na jeho dieťa. Predbežne prijmi túto skromnú podporu, kým sa budem 
môcť postarať o tvoje lepšie zaopatrenie.“ Julko vytiahol tobolku a podával 
Julke peniaze. 

„Ďakujem vám, nemôžem prijať,“ odmietla Julka podávaný dar, „nie som 


utisnutá na milodary, hanbila by som sa prijímať almužny.“ 

„Keď nechceš peniaze, obstarám ti prácu, ktorá sa ti bude lepšie vyplácať. 
Teraz ostávaj zbohom!“ Julko vstal a poberal sa domov. Iné myšlienky ho viedli 
do tohto domu, keby mu ich len okolnosti boli dovolili vyjadriť: no — myslel si 
— na to bude ešte dosť času. 

Julka videla v Julkovi svojho veľkého dobrodincu. Málo bolo takých ľudí, 
ktorí by boli s ňou od matkinho pohrebu tak cítili a hneď jej aj podávali 
pomocnú ruku: nemohla sa zdržať, aby mu svoju vďaku neprejavila pobozkaním 
ruky. Julko nedovolil a pobozkal ju na čelo. Rozišli sa — Julka uspokojená 
ohľadne svojho budúceho osudu, Julko, kujúc plány, uberal sa do kaštieľa. 

„Idem ti s prekvapením, drahá Jolanta,“ vravel mladý Koreň, vstupujúc k 
svojej žienke. 

„S akým prekvapením?“ spytovala sa Jolanta, pozerajúc na Julka ponad 
otvorenú knihu, ktorú práve čítala. 

„Našiel som ti ševkyňu, s ktorou budeš iste spokojná.“ 

„A už som práve nie spokojná, keď sa mi pán manžel mieša do mojich vecí,“ 
vravela Jolanta, ohrnúc noštek. 

„Nechcem predpisovať,“ približoval sa Julko a bozkal jej ruku, „len som sa 
opovážil odporúčať.“ 

„Tak len ďalej o nej!“ vyzývala Jolanta a odložiac knihu nabok, usadila sa 
pohodlnejšie na pohovke. 

„Keď prijmeš moje odporúčanie, dostaneš nielen dobrú ševkyňu, ale urobíš 
aj šľachetný skutok. Julka, ktorú ti odporúčam, je sirota po našom vernom 
robotníkovi, starom Ďurkovi, ktorého si ty nepoznala. Teraz si zarába na chlieb 
šitím pre našich robotníkov. Jej prácu všeobecne chvália a myslím, že by sa aj 
tebe zapáčila!“ 

„Veľmi vrelé odporúčanie, avšak prijatie závisí ešte od jednej otázky.“ 

„Hotový som odpovedať.“ 

„Či Julka nie ja tá, ktorú kedysi pokladali za lásku mladého pána Koreňa?“ 
Otázku predniesla ťahavým hlasom, aby hneď mohla pozorovať všetky zmeny 
na tvári svojho pána manžela. Julko sa zapálil, inakšie to ani nebolo možné: ale 
hneď sa aj vynašiel. 

„Dobre si povedala, Jolanta moja, že pokladali,“ vravel Julko, kladúc zvláštny 
dôraz na slovo „pokladali“, „lebo v prítomnosti ju už nepokladajú,“ zasa 
zdôraznil slovo inepokladajú“. 

„Tak nemôže vzbudiť moju žiarlivosť?“ spytovala sa Jolanta s posmešným 
úsmevom. 

„Už nie som motýľ, poletujúci si voľne z kvietka na kvietok, ale som 
prísahou aj náklonnosťou viazaný k tebe.“ 

„Keď mi nehrozí nijaké nebezpečenstvo, s radosťou prijímam odporúčanú za 
svoju ševkyňu. Treba však vybaviť ešte ďalšie veci. Či pán manžel aj ustáli 
podmienky a dohovorí ich s dotyčnou?“ 

„Tebe kvôli všetko, drahá moja,“ podrobil sa Julko, s málo zakrytou 
radosťou. 


„Bude lepšie, lebo, ako sa zdá, ty s ňou dôvernejšie obcuješ než ja; ja som jej 
neznáma.“ 

Zasa bozkanie ruky a Julko opustil svoju manželku. Jolanta chytila odloženú 
knihu a čítala ďalej. 


A 


V panskom kaštieli v Líškove bola rodinná porada. Za vrch stola zasadol si 
pán Rókássy ako hlava rodiny, okolo stola ostatní, bližší i ďalší mužskí členovia 


rodiny, nechýbali ani noví priatelia Repa a Koreň. Rozhovor sa krútil okolo 
politiky. U mladších prevládal duch opozície — koľko mladších členov, toľko 
radikalistov —, starší holdovali konzervatívnemu náhľadu s prímieškami 
opraviteľskými. Všetci však súhlasili v jednom, že doterajší poslanec v 
krajinskom sneme nezodpovedá svojej úlohe natoľko, aby s ním mohli byť 
spokojní. Jednému hovorí málo, inému mnoho, jednému že veľmi slepo sleduje 
vládu, inému že má nábehy protivládne. Bolo vidieť, že má jednu veľkú chybu, a 
to, že je poslancom a súčasne je členom správnych rád rozličných peňažných 
ústavov. Toto ešte nepatrilo do rámca porady, a predsa bolo dobrou prípravou k 
nej. Vlastnú schôdzku otvoril pán Rókássy: 

„Páni moji! Na minulom stoličnom zhromaždení požiadal ma pán župan, 
ktorý, ako je známe, je s nami v pokrvenstve, aby sme sa dohodli ohľadne 
budúceho kandidáta poslanectva. Sám uznáva, a my sme si toho vedomí, že 
naša rozšírená rodina svojím mohutným vplyvom je zárukou istého víťazstva. 
Aj to mi pošepol, že je žiadúce vynechať doterajšieho poslanca z kombinácie a 
nahradiť ho novou silou. Viem, že všetci sme zapálení rovnakou láskou k našej 
drahej uhorskej vlasti, a tak sa ani naše názory nebudú priveľmi rôzniť; preto 
vás vyzývam, aby ste podali svoje návrhy!“ 

Tento príhovor bol prijatý so všeobecným súhlasom a potleskom, po 
odznení potlesku vyskytla sa otázka: o čom najprv rokovať? 

Horkokrvný Varjassy, sestrenec domáceho pána, navrhol, aby sa celá rodina 
pripojila k protivládnej strane a v tomto zmysle navrhla kandidáta, „lebo,“ 
hovoril, „terajšia vláda nehľadá záujem vlasti, ale správa sa podľa vôle Nemcov. 
My sme národ slobodumilovný, už tisíc rokov ústavne spravovaný: naši otcovia 
urputne odporovali každému cudziemu vplyvu a my sa mu máme dobrovoľne 
poddať? Všetko spojenie s Nemcami pretrhnúť, samostatne si zastať: len tak 
bude vlasť spasená“. 

Treba priznať, že všetci mladší klonili sa k tomuto názoru. Tu začal domáci 
pán: 

„Aj ja uznávam, že sa nerobí tak, ako by sme si žiadali, ale musíme brať 
ohľad na okolnosti. Ak prijmeme Varjassyho návrh, ostaneme v stolici 
osihotení, a predsa my chceme zvíťaziť a víťaziť preto, aby sme pomohli vlasti. 
Myslíte, že protivládna strana niečo vykoná? Jednoducho ju prehlasujú a 
nepríde k ničomu, a aby bola prehlasovaná, k tomu vedie množstvo 
prostriedkov. V samotnej vládnej strane musia byť ľudia, ktorí budú naliehať na 
vládu, a vláda musí povoliť svojim ľuďom to, čo by opozícii nikdy nepovolila. V 
tomto zmysle mienim navrhnúť kandidáta poslanectva.“ 

Pánu Rókássymu sa jedným ťahom podarilo previesť zhromaždenie na svoju 


stranu, ani sám Varjassy nehlasoval za svoj návrh, skloniac sa pred strýkovou 
politickou múdrosťou. 

Nasledovala otázka: koho navrhnúť za kandidáta? 

Rozhodlo sa najprv záporne: doterajšieho nie! Príčiny: 

Jeden kričí: „Doterajší poslanec zneužíva svoje vznešené povolanie na 
osobné ciele. Predal svoj hlas za správne radcovstvá.“ 

Druhý volá: „Naviedol ministra a tak som jeho vinou prepadol pri voľbe 
hlavného notára proti jeho bratovi. Či som si to, páni moji, nezaslúžil ja?“ 
Všetci prisvedčili. 

Tretí vreští: „Štátny majetok v N. dali jeho prostredníctvom do prenájmu nie 
mne, hoci som najviac sľuboval, ale jeho švagrovi,“ atď. 

Všetky tieto príčiny dostačovali na to, aby doterajšieho poslanca zbavili 
dôvery a dali ju inému. 

Malo sa dôkladne rozhodnúť, koho navrhnú. V osobe pána Rókássyho bola 
spojená doterajšia rodina s novou Koreň-Repovskou. Tieto dve sa dopíňali: prvá 
mala dosť ašpirácií, druhá dosť peňazí, aby tie ašpirácie podoprela. Nový 
kandidát musel patriť k obom, a tak bol pán Rókássy povolaný zaujať to miesto. 

Za búrlivého volania vyhlásila rodinná porada pána Rókássyho za svojho 
kandidáta. 

Oči všetkých boli obrátené na neho. Pán Rókássy oboma rukami potiahol 
konce svojho nákrčníka a začal svoju reč: 

„Ďakujem za vyznačenie, ktorým ste ma poctili. Keď porovnám úlohu, ktorú 
ste mi zverili, so svojimi slabými silami, neprichodí mi inšie než neprijať toto 
vyznačenie.“ Tieto slová, hoci boli povedané celkom nevinne, spôsobili 
opravdivú búrku medzi prítomnými a pozdvihol sa jednohlasný výkrik: 
„Neprijímame!“ Pán Rókássy sa samoľúbo usmial a pokračoval: 

„Keď teda len ma chcete zapriahnuť, páni, do tohto jarma, podvoľujem sa 
vašej vôli a budem sa usilovať, aby som vaše očakávania nesklamal. Hlavný cieľ 
môjho budúceho účinkovania skrýva sa v tejto výpovedi: urobiť vlasť šťastnou! 
Nakoľko však šťastie našej vlasti závisí od šťastia občanov vlasti, musím preto 
svoj zreteľ obrátiť na jednotlivcov, najmä však na svojich drahých priateľov, do 
ktorých ďalšej priazne sa týmto odporúčam.“ 

Vivatovaniu nebolo konca, poslucháči vedeli oceniť jadrný program 
kandidátov. 

Po všeobecnom nasledovalo podrobné rokovanie. Rókássy vykladal, že z 
istého prameňa má sľúbených 5000 zl. na vykonanie voľby. Aj to prijali s 
potleskom. 

Každý sa nazdal, že už prišiel čas, aby myslel na seba. 

Prvý bol Varjassy: zabudnúc, že ustavizeň peňažníckých strážcov má svoj 
pôvod v nemeckých časoch, žiadal úrad peňažníckeho dozoru. 

Druhý príslušník rodiny, ktorý celý svoj doterajší život venoval cvičeniu psov 
a koní, cítil odrazu schopnosť naprávať školstvo, a neústupne si želal 
škôldozorstvo. 

Tretí sa rozhodol svoje duševné a telesné sily venovať stoličnému úradu, nie 


— vraj — ako odmenu, ale z čistej snahy pomôcť stolici. 

Štvrtý, odhliadnuc od toho, že dozor a obrábanie svojich pozemkov zveril 
prenajímateľovi a jeho hospodárska prax spočívala v preberaní nájomného 
súčtu, následkom okamžitého vnuknutia túžil po katastrálnom úrade. 

Pán Repa nevyslovil svoju žiadosť, odkladajúc ju — ako praktický človek — 
na ten čas, až pán Rókássy dosiahne svoj cieľ. Nechcel veľa. Stačil by mu — a 
mohol by to ľahko dosiahnuť pomocou obratného prostredníka — zlatý kríž. 

Julko Koreň vediac, že Rókássy v záujme vlastnej dcéry nemôže zabudnúť na 
zaťa, dal sa uniesť vlasteneckému zápalu: 

„Ešte sme, drahí páni, ani medveďa nezastrelili a už sa tu horlivo delíte o 
jeho kožu! Či sme si hádam len preto navrhli kandidáta, aby sme mu 
dopodrobna predpísali cestu? Nepredpisujme mu žiadnu cestu, ale uspokojme 
sa s tým, čo nám tu povedal. Radšej si rozdeľme úlohy na víťazné uskutočnenie 
voľby.“ 

„Dobre, syn môj,“ prisviedčal pán Rókássy, „na podobné rozprávky máme 
dosť času. Chcel som vás na niečo upozorniť, ale pretrhli ste ma: teraz 
dodávam: Vy všetci pokladáte moje vyvolenie za výhru, a to nielen našej 
rodiny, ale aj za svoju vlastnú. Na výhru, ako viete, potrebný je vklad, a tým 
majú byť vaše obete, ktoré máte priniesť, ak sa chcete výhry zúčastniť.“ 

Nastalo všeobecné utíšenie. Kde sa vyriekne osudné slovo „obeť, tam 
prestáva ďalšia rozprávka. Varjassy sa pomaly spamätal a ponúkol volebnej 
spoločnosti svoje služby ako pokladník. 

Slovo „pokladník“ stalo sa heslom všetkých: po veľkom namáhaní podarilo sa 
pánu Rókássymu podržať tú hodnosť pre seba. Iba Repa a Koreň sa zaviazali na 
trpnú úlohu: keď bude treba, prispejú grošom: ostatní ostali pri činnosti. 

Po tejto všestrannej príprave v očakávaní istého víťazstva sa rodinná porada 
rozišla. 

Vo všetkých osadách volebného okresu viali zástavy, slúžnovci dostali 
prísny rozkaz: z vyššieho štátneho záujmu všemožne napomáhať vyvoleniu 
Rókássyho. Čo slovo „všemožne znamená, vysvetľuje nám veľa ráz zažitý 
volebný ruch. 

Kto nepredá svoj hlas za peniaze, nájde sa spôsob, aby ho predsa neodovzdal 
podľa svojho presvedčenia. Ak má syna povinného vojenskou službou, nemôže 
ho vyslobodiť bez pomoci úradských: ak kúpi majetok a pri prepise sa mu 
stavajú do cesty zákonné ťažkosti, príde čas volieb, vtedy niet zákona, niet 
ťažkostí. Nemôže sa doklopať pravdy — keď závejú volebné zástavy, pravda sa 
meria aj na holby. 

Rozumie sa, že každá služba požaduje protislužbu, a veď nežiadajú mnoho 
od neho, maličkosť, niečo také, čo sa rukami nedá chytiť, nie majetok, nie 
pôžitok, ani jeho krv, len jeho — sväté právo. 

Ani rodina nezaháľala: pán Rókássy nariadil vo svojich krčmách dva razy do 
týždňa zadarmo merať pálenku a víno: Koreň a Repa pri všetkých hostinách 
rozprestreli svoju činnosť na okolité osady, ktoré boli v styku s ich závodmi. Kto 
sa opovážil protiviť sa rodinnej dohode, bol vylúčený zo zväzku robotníkov 


alebo dovozníkov. 

Nečudujme sa, že pri takomto pokračovaní voľba poslanca dopadla v zhode s 
túžbami rókássvovskej rodiny. Ľud ešte ľpie na hmote a hmota je ten motúzik, 
na ktorom je priviazaný: kto ten motúzik dostane do ruky, vodí ľud. 

Pán Rókássy, vystrojený poverujúcimi listami, odobral sa na miesto svojho 
nového účinkovania. Každý člen rodiny čakal svoje, ľud nečakal nič. 

Odobierka do Pešti odchádzajúceho Rókássyho bola spojená s hostinou 
najdôvernejšieho druhu, aby pri tvorení tajných plánov nebolo nepovolané oko 
a ucho. Starí páni vyslovili žiadosť, aby mladí Koreňovci, opustiac svoj tichý 
dedinský úkryt, vtiahli do vyššieho sveta. Ťažko — vraj — padne pánu 
Rókássymu vidieť svojho zaťa odsúdeného k továrnictvu, keď preukazuje vlohy 
na niečo vyššie a tie vlohy môže rozvinúť len v styku so vzdelanou 
spoločnosťou. Aj trovy veľkomestského života sa zmenšia, keď dve rodiny 
povedú spoločný dom. Jolanta s radosťou prijala návrh, Julko s kyslou tvárou 
prisľúbil len preto, že sa neopovážil priamo odoprieť. Príčinou tejto nechuti 
bola švárna Julka. 

Hneď po Julkinom príchode do kaštieľa bolo jasne vidieť, že Julkovým 
zámerom nebola jedine dobročinnosť, ale niečo inšie. Načo vec krášliť? V 
Julkovom srdci ozvala sa stará ľúbosť a, prirodzene, neuspokojil sa iba so svojou 
ľúbosťou k Julke; ale chcel nakloniť aj Julku k láske k sebe. 

Bol si istý, že to nepôjde ľahko. Julkino srdce, skľúčené dvojakým smútkom a 
povedomím siroby, nebolo prístupné citu najvyššej rozkoše. K tomu sa družilo 
ešte i to, že ako Jolantin manžel nemohol používať na dosiahnutie svojich 
nešľachetných zámerov tie vábivé slová, ktorými sa pred pár rokmi obhadzoval, 
totiž sľubovanie manželstva. Otvorená mu bola len jedna cesta, ktorú správne 
naznačujeme v prísloví, aby chodil ako „kocúr okolo horúcej kaše“. 

Svoju sústrasť dokázal sirote nie prázdnym slovom, ale výdatnou pomocou, 
Julka ju splácala vďakou. Cez pracovné hodiny bol — pravda, v prítomnosti 
manželky — jej stálym spoločníkom, rozprával o hrdinských kúskoch svojho 
veľkomestského života, a keď sa Othelovi napriek tomu, že bol černoch, 
podarilo získať bielu Desdemonu týmto spôsobom, prečo by to on nedokázal? 
Julka pozorne počúvala, ale viac nič. Nerozumela jeho veľavravným pohľadom, 
alebo nechcela rozumieť, tajné dary minuli sa cieľa. Čím dlhšie trvalo toto 
bezvýsledné zaliečanie, tým vo väčšej napnutosti udržovala ešte vždy 
dúfajúceho Julka. 

Julkova trpezlivosť došla ku koncu. Jeho myseľ hľadala ostatný spôsob, 
zmocnila sa ho určitá roztržitosť. V Líškove na hostine bol nemým 
spoločníkom, na otázky sotva odpovedal, rozpriadanie rozhovoru ponechával 
iným. Na prosbu svokrovcov vďačne ponechal Jolantu v spoločnosti až od 
druhého rána, a sám uháňal domov. Dobehol ešte za vidna. Julku našiel pri 
práci. 

„Ešte vždy pri šití?“ spytoval sa jej starostlivo. 

„Musím dokončiť prácu, ktorú mi naručila veľkomožná pani, odvetila a 
pozrela na Julka. 


„Tá práca nie je toho hodna, aby si si skazila tie krásne očká,“ vravel Julko, 
berúc jej prácu z rúk. 

„Moje oči sú už dobre zocelené,“ odpovedala smutne Julka: „slzová skúška je 
pre oči najnebezpečnejšia, a tú som vydržala.“ 

„Daj pokoj tým smutným myšlienkam, miesto svojich drahých máš nás, len 
nás rada maj!“ 

„Ako by som vás nemala rada? Vy ste ma privinuli do svojho domu a pri vás 
začínam zabúdať, že som sirota.“ 

„Či aj mňa máš rada?“ spytoval sa Julko a sadol si k nej na stolec. 

„Vám najviac mám čo ďakovať za dobrodenie, ktoré požívam: do smrti vám 
budem povďačná.“ 

„Ale či ma tak rada máš ako predtým? Vieš ešte o tých časoch vo vašej 
záhradke?“ 

Julka sa trochu zamračila ako pri smutnej spomienke, ale mráčik skoro 
rozohnala: 

„Tak rada mať?“ preriekla s trpkým úsmevom, „tak už nemožno!“ 

„Prečo nemožno?“ 

„Preto, že vy ste zaviazaný manželskou prísahou a ja som si zaviazaná 
statočnosťou.“ 

„Že manželskou prísahou, či preto nesmiem už nikoho ľúbiť? Neboj sa toho 
strašidla, ja ťa chcem a budem tak ľúbiť ako predtým.“ 

„Nehanbíte sa, pán veľkomožný, také reči hovoriť?“ povedala a zodvihla sa 
zo stolca, aby aspoň tri kroky boli medzi nimi. 

„Vidím, že ma nemáš rada: alebo ma rada máš, Julka moja?“ blúznil ďalej a 
oblapil ju okolo drieku. 

„Pusťte ma, preboha, pusťte!“ skríkla Julka hneď oblednúc, hneď 
očervenejúc. 

„Nepustím!“ volal rozjarený Julko: „kým ťa nebozkám!“ 

Julke nebolo viac treba, skočila zo stolca a odsotila bezočivca od seba. 

„Tam sme už, pane?“ volala trasúcim sa hlasom, „zato ste boli taký láskavý 
ku mne, aby ste ma ešte o to jediné, čo mi ostalo, o dobré meno pripravili? 
Ďakujem vám za lásku, nepotrebujem vašu pomoc!“ a nechala omráčeného 
Julka samotného. 

Len čo sa mladá pani Koreňová vrátila zo svojej návštevy, prekvapila ju 
mladá ševkyňa Julka nemilou správou, že pre určité príčiny musí opustiť svoju 
doterajšiu službu. Mladej panej prišla výpoveď veľmi nevhodne, lebo práve teraz 
najviac potrebovala mladú ševkyňu, aby ju čo najskvelejšie vystrojila do Pešti. 
Všetky odhovárania boli márne, Julka ostávala pri svojom úmysle. 

„Čo ťa k tomu pohlo?“ pätila pani Julku. 

„Nemôžem povedať všetky príčiny, pani veľkomožná, pre ktoré musím 
opustiť váš dom,“ odpovedala Julka a sklopila oči do zeme. 

„Keď nepovieš príčinu, musím to pokladať za číry vrtoch, hoci som ťa 
pokladala za rozumné dievča.“ 

„Nerobím to z vrtochu, ale pre vážnu príčinu,“ vravela Julka, obrátiac svoj 


zrak nežne na paniu. 

„Smelo povedz tú príčinu, pomysli, že nemáš ani otca, ani matku, a my ti ich 
zastupujeme. Nazdávam sa, že máš postavenie, s ktorým môžeš byť spokojná.“ 

„Príčina je tá, že ma zahfňate dobrotou nad moju zásluhu, a tak potom si 
niektorí myslia, že som sa predala.“ 

„Neblúzni do sveta, kto si to môže myslieť?“ 

„Pán veľkomožný.“ 

„Môj manžel? Veď on to bol, ktorý sa o teba najviac zaujímal, od neho to 
nemôže vystať.“ 

„A predsa vystalo! Pre neho a pre vás musím opustiť váš dom.“ 

„Urazil ťa azda neslušným slovom?“ 

„Urazil veľmi hlboko moju ženskú statočnosť!“ 

Mladej panej svitlo v hlave. Zopakovala si napochytro doterajšie správanie 
svojho manžela voči ševkyni, a výsledok bol — prebudená žiarlivosť. 
Neodkladala prijatie odpovede. 

Dobre, že Julko nebol nablízku, lebo ináč by bol odniesol natrasenú mieru 
výčitiek pomiešaných so slzami: on to šípil a utiahol sa hneď za rána do dielne. 
Žiarlivá pani musela ostať sama. Keď sa slzy utíšili, začala rozmýšľať o svojom 
postavení. Prišlo jej na um, že aj v rodičovskom dome z podobných príčin 
povstávali mnohé roztržky a výčitkami docielila matka len novú zaťatosť pána 
otca. Zanechať neverného manžela by znamenalo zbaviť sa pohodlného života. 
Žalovať svokre? Tá nedopustí nič zlého na svojho jedináčika. Utvrdila sa v 
jednom: čím skôr odísť aj s manželom do Pešti, tam mu pomocou otca a matky 
ľahšie obmäkčí hlavu. 

Julko Koreň neobanoval sľub daný svokrovi, už ho nič neviazalo k domovu. 
Sám náhlil vystrájanie sa na cestu, a keď bolo všetko hotové, nehľadiac na 
matkine slzy, presťahoval sa do hlavného mesta. 

Pa Rókássy si predstavoval parlamentný život ináč, než ho našiel v 
skutočnosti. Ako vyvolený zástupca svojho okresu pokladal za svoju povinnosť 


napomáhať záujmy svojich voličov, a tu proti ich záujmom stavali mu jednu 
neznámu veličinu, ktorú nazývali štátnym stanoviskom. Nebolo mu jasné, kto 
toto štátne stanovisko určoval: videl len jedno, že tým, ktorí sa dali ním viesť, 
sa vodilo dobre. Protivilo sa mu aj to, že svoj hlas napriek osobnému 
presvedčeniu musel podrobiť výroku klubu. Ako tu splniť všetky sľuby dané 
voličom? Z duše sa mu protivilo postaviť svoju budúcnosť na kocku: bude lepšie 
plávať s prúdom, až ho vlna zanesie do prístavu blahobytu. 

Pán Rókássy s radosťou vítal príchod mladých Koreňovcov do Pešti, lebo ich 
pomocou mohol byť dom skvelejšie vedený, čo tiež padá na váhu. Julkovo 
zamestnanie v prvých časoch nevyžadovalo veľké vypnutie ducha a tela, lebo 
spočívalo v prijímaní a vracaní návštev. 

Mladej panej sa veľkomestský život zdal krajší než bývanie na vidieku: boli 
tu zábavy, divadlá, spoločnosti, v ktorých sa sprvu zle cítila, kým si dokonale 
neosvojila ich tón, i keď ju vábili svojou novosťou. Pozdejšie, keď sa presvedčila, 
že predmet veľkomestských zábav a rozhovorov pozostáva z toho istého ako na 
vidieku, len že je odetý do cifrovanejšieho rúcha, naučila sa prikrášľovať slová 
podľa požiadavky a vydobyla si jedno z prvých postavení. 

Pozrimeže sa do tých spoločností. V salóne pána Rókássyho zhromaždená 
spoločnosť sa podľa všetkého dobre zabáva, sú tam známejší poslanci so 
svojimi drahými polovičkami i bez nich, jeden alebo dvaja zástupcovia 
peňažníckeho sveta — táto trieda požíva vo vyššom svete veľmi dobré meno — 
spisba nesmie byť zabudnutá — jeden alebo dvaja spisovatelia nezaberú veľa 
miesta a ich prítomnosť dodáva spoločnosti vzdelaný ráz — divadelný svet v 
krajšej svojej polovici zastupuje umenie. Cieľom spoločnosti je vzdelaný 
rozhovor o bežných otázkach politiky, najnovších výtvoroch spisby a o 
moderných úkazoch umenia. 

Spočiatku sa celá spoločnosť zúčastnila jedného rozhovoru, pozdejšie sa 
prítomní rozdelili na skupiny. 

V politickom kúte stál pán Rókássy so svojimi spoluposlancami, priberúc 
medzi seba aj peňažníkov: všetci boli jedného názoru v tom, že návrh zákona o 
novej pôžičke, ktorý práve teraz prerokúva snem, je pre vlasť výhodný. 
Najlepšie prisviedčali peňažníci. Z reči do reči prišlo sa na štátne stanovisko 
mladého poslanca Dubického, ktorý však už sedel v druhej sesii: 

„Brat môj, vy už druhý raz zasadáte v sneme, vysvetlite mi to štátne 
stanovisko.“ 

„Nuž, baťko môj,“ odpovedá opýtaný, „štátne stanovisko je brať ohľad na 
záujmy štátu.“ 

„Toľko rozumiem i ja, pokračuje Rókássy, „nejasné mi je len to, že tieto 


záujmy sa tak často križujú so záujmom môjho okresu.“ 

„Mýlite sa v tom, že záujmy vášho okresu považujete za vyššie než záujmy 
ostatných okresov.“ 

„Tu sa zasa vy mýlite! Rád by som to isté doprial aj iným okresom, a predsa 
mi pri mojich návrhoch zatarasia cestu tým tajomným stanoviskom, akoby 
záujmom štátu nebolo napomáhanie dobrého.“ 

„Vidím, baťko môj,“ vraví Dubický so satirickým úsmevom, „že nie ste si na 
čistom v tom, čo je štát.“ 

„Odpusťte, brat môj,“ odpovedá Rókássy, ťažkajúc si, „azda ma len nebudete 
pokladať za takého hlúpeho, že neviem, že štát je súhrn občanov jedného 
mocnárstva.“ 

„To ste veľmi zle povedali. Ľudovít XIV. povedal: Štát som ja! A u nás mnohí 
hovoria: Štát sme my!“ 

„Kto sa to opováži povedať?“ 

„Nechcem vám ich prstom ukazovať, pozdejšie to sami uhádnete. Prijmite 
však odo mňa radu, čo som i mladší: ak chcete k niečomu prísť, neprotivte sa 
štátnemu stanovisku.“ 

V literárnom kúte predsedali dve domáce panie, matka a dcéra; 
najzávažnejšie slovo mal jeden spisovateľ. Práve bola reč o najnovšom románe 
spisovateľa N. 

Prítomné panie sa pochválili, že román prečítali a všetky súhlasili s 
chválením spisovateľa. 

„Istotne ste ho aj vy čítali, pán X.?“ spytovala sa pani Koreňová slovo 
majúceho spisovateľa. 

„K službám, milostivá pani!“ odpovedal pán X. s poklonou. 

„Je to odo mňa divná otázka,“ karhala sa pani Koreňová, „viem, taký slávny 
spisovateľ obracia svoj zreteľ na dorastajúce talenty!“ 

„Akoby nie? Nás starších len teší, keď vidíme, že po našej smrti bude naše 
miesto obsadené hodnými nástupcami, a preto pozorne sprevádzame ich 
kroky.“ 

„Či aj vy súhlasíte s nami v pochvale?“ 

„Ó, je to veľmi dobrý román,“ posudzoval spisovateľ s istým 
zadosťučinením, obzerajúc sa dookola na celú skupinu, „trošku rozvláčny, ale, 
pane bože, veď je to mladý muž. Myšlienky veľmi zdravé, sú to však len 
obyčajné myšlienky, ale čo robiť? Nemožno vždy vymyslieť niečo nového, 
podrobnosti mali byť, pravda, vypracované pozornejšie. To on napísal takú 
priaznivú kritiku o mojich najnovších básňach.“ 

V umeleckom kúte točil sa Julko Koreň okolo vyfintených speváčiek, bol 
ctiteľom divadelného umenia v jeho predstaviteľkách. 

„Robíte mi veľké poklony, pán Koreň, štebotala jedna z divadelných 
kráľovien Julkovi. 

„Nijaké poklony, milostivá slečna,“ ohradzoval sa Julko, „hovorím číru 
pravdu, keď tvrdím, že vy ako Klára Zachová ste neprekonateľná.“ 

„V čom spočíva tá moja neprekonateľnosť?“ 


„Že si neviem krajšie predstaviť Klárinu nevinnosť, než ju predstavujete vy. 
Ostatne vy si nemusíte ani umenie brať na pomoc, lebo celá vaša prirodzenosť 
ukazuje nevinnosť.“ 

Pochválená sa nedôverčivo usmiala a spokojná s doterajšou pochvalou, 
pretrhla ďalší rozhovor. 

Druhá časť večera spojila skupiny do jedného celku. Spievalo sa, rečnilo sa, 
aj hudba našla svojich pestovateľov a v určený čas každý odchádzal domov so 
spomienkou na príjemný večer prežitý vo vzdelanej spoločnosti. 

Podobné zábavy mali cibriť Julkovu vzdelanosť, no hlboko siahali do vrecka. 
Rókássy bol skoro hotový so svojou hotovosťou a Julko musel často posielať 
domov svoje pozdravy s dodatkom, aby posielali čo možno najviac peňazí. Aby 
sa urobila prietrž nedostatku peňazí, priúčal sa pán Rókássy parlamentárnej 
poslušnosti. Netrvalo dlho a pochopil svoju úlohu. Oblakom mrzutosti 
zatiahnuté veľké hviezdy začali mu svietiť jasnejšie. 

V tomto umení mu bol učiteľom poslanec Dubický, inak každodenný hosť v 
dome. Starý pán si ho ctil pre jeho skúsenosť v mnohých háklivých otázkach, 
stará pani pre uhladenosť a príjemnosť, s akou donášal chýry z celého mesta, 
mladému pánovi robil sprievodcu na zábavách, mladej panej ulahodil v jej 
márnomyseľnosti. Medzi ním a domácimi vyvinul sa priateľský vzťah. 

Bolo pred desiatou ráno, a pán Rókássy sa zberal, aby v sneme — lepšie 
povedané, v hlasovacom stroji — vykonal svoju povinnosť, keď mu ohlásili 
Dubického. 

„Dobré ráno, baťko! Zberáte sa na zasadnutie?“ prihováral sa so smiechom 
Dubický. 

„Uhádli ste! Ale zato ste vítaný,“ 
prichádzajúcemu na privítanie ruku. 

„Nemusíte sa tak veľmi náhliť, dnes sa neprihodí nič zvláštneho. Počúvať v 
novom vydaní tie už sto ráz povedané reči, na to treba veľkú dávku trpezlivosti. 
Ja dnes ani nejdem.“ 

„Keď vy nejdete, ostaneme spolu. Ja som sa ta strojil len z dlhého času, a keď 
ste vy tu, skrátime si ho. Sadnite si, pozhovárame sa o všeličom.“ 

„Keď ste sa odhodlali, vďačne pristávam.“ Dubický sa posadil a zo zapálenej 
smodky púšťal modrý dym. 

„Mám sa vám pochváliť, aké pokroky som urobil vo vašej škole,“ začínal 
znovu Rókássy. 

„Ba hádam naopak,“ odpieral skromne Dubický, „ja som pyšný na to, že ste 
ma vy prijali do vašej školy.“ 

„Odpierajte alebo nie, ja to menujem vašou školou, na čo ste ma upozornili.“ 

„Vyšlo to z mojej nadutosti; prosím o odpustenie!“ 

„Nejdem sa spytovať, z akého úmyslu to vyšlo, len poznamenávam, že mi to 
dobre poslúžilo. Včera som hovoril s jedným z tých, čo ste ich štátom 
pomenovali, mám totiž isté záväzky voči smerodajným osobám v mojom 
okrese. Sprvu som počul len samé ,nemožno — nejde, a napokon sme sa 

rozlúčili s mnohosľubným „veď uvidíme“. 


odpovedal Rókássy, podávajúc 


„Čo ste žiadali pre svojho zaťa?“ 

„Žiadal som nejaký úrad, ani nie tak kvôli dôchodku, ako pre česť; na to mi 
povedali, že nemá dostatočné odborné vedomosti.“ 

„To sú pletky!“ poznamenal Dubický, vypustiac z úst celý chumáč dymu, „ak 
začnú žiadať odborné vedomosti, ostanú nám úradné miestnosti prázdne. Viem 
niečo iné, kde by Koreňova istina preukázala veľmi dobré služby a jemu 
priniesla znamenité úroky.“ 

„Na čo myslíte?“ spytoval sa zvedavo Rókássy. 

„Myslím uskutočnenie tej myšlienky, ktorá sa tajne pretriasa. Istí 
privilegovaní ľudia nechcú ju dať na verejnosť, aby ju iní nepredchytili. 
Dozvedel som sa o tom a hovoril som s mnohými, tí ma poverili vás a Koreňa 
vtiahnuť do tajnosti.“ 

„Vidím, že je to tajnosť, lebo i mne samému, hoci mám byť do všetkého 
zasvätený, následkom vašich temných rečí to ostáva tajnosťou.“ 

„Hneď vám to vysvetlím. Ide o vystavenie troch železničných úsekov na 
oškodenie rakúskej štátnej železnice. Sú to úseky: Budín — Ostrihom, Ostrihom 
— Nitra a Nitra — Hodonín.“ 

„Znamenitá myšlienka!“ vyskočil naradovaný Rókássy. „Tu je moja ruka, 
som pri vás. Dubický potriasol podanú ruku a naložil Rókássymu zasvätiť 
predbežne Koreňa do veci tak, aby o pár dní mohla byť zriadená celá spoločnosť. 

Dubický zanechal Rókássyho v blažených myšlienkach a ponáhľal sa 
pokloniť sa ostatným domácim. 

Mladá Koreňová prijala Dubického v rannom rúchu podľa najnovšieho 
strihu. 

„Veľká novina, že možno vidieť pána Dubického,“ volala mladá pani v 
ústrety vstupujúcemu. 

„Ak sa milostivej panej zdá jeden deň storočím, tak je to novina: od 
včerajška som nebol u vás,“ hovoril s poklonou Dubický. 

„Otupno je nám bez vás, radi by sme vás ešte častejšie vídali.“ 

„Keď mi je to možné, nikdy nepremeškám urobiť svoju poklonu, a že som 
práve teraz u vás, a nie na sneme, je dôkazom, ktorý pre mňa svedčí a niekedy 
mi aj bezočivosť pripomína.“ 

„Nepridávajte si podobné prímenia, čím častejšie nás navštívite, tým ste 
nám vítanejší. Môj pán otec tiež nie je na sneme?“ 

„Ja som bol ten pokušiteľ, ktorý ho od toho odhovoril: máme istú vec a o tej 
sme sa museli dohovoriť.“ 

„Azda tajnú?“ 

„Tajnú pred svetom, ale milostivej panej nemôže ostať tajnosťou: váš 
ostrovtip nám môže pomôcť.“ 

„Nijaké pochlebovanie!“ vravela mladá pani, vďačne sa usmejúc na 
Dubického. 

„Myslím to celkom vážne. Práve dobre, pán Koreň, že prichádzate — sluha 
váš!“ 

„Vitajte! Dobré ráno, milá Jolanta!“ ukláňal sa Julko na obe strany. 


„Pozor na slová,“ vravela Jolanta Julkovi, „pán Dubický nám chce zveriť 
tajnosť, ale —“ a položila si prst na ústa. 

„My mužskí sme spoľahlivejší v tajných otázkach než vy ženské, a tvoj znak 
pokladám za sľub, že tajnosť nevyzradíš,“ odpovedal Julko a chutne sa zasmial 
nad svojím vtipom. 

„Nie je to vždy tak,“ zamiešal sa do reči Dubický, „všetko záleží od povahy a 
v tomto milostivá pani zahanbí aj mnohých mužských. Som si istý, že moje 
slová zadržíte v tajnosti,“ — a vyrozprával im celú vec tak ako Rókássymu. 
Jolanta plávala v radosti, že ju zasvätili do tajnosti a Julkovi tiekli slinky na 
mastné koštiale. 

„Z vášho oduševnenia usudzujem, že ste pripravený previesť túto vec aj s 
obeťou,“ hovorila Jolanta Dubickému. 

„O obetiach, milostivá pani, nemôže byť reči, ide len o výhody. Náš podnik 
odníme z doterajšieho úseku všetok vývoz. Suroviny, idúce do Nemecka, skrátia 
viedenský úsek: z toho vyplýva, že cena odvozu bude lacnejšia a tým budú 
dodávatelia odkázaní na nás. Treba, aby som vám vysvetľoval, prečo držíme 
celú vec v tajnosti? Len preto, aby sa na týchto výhodách zúčastnili 
predovšetkým najdôvernejší priatelia, lebo pravdepodobne po uverejnení 
oznámenia chvatom sa rozoberú účastiny nádejného podniku.“ 

„Tak nás počítate medzi najdôvernejších priateľov?“ spytuje sa Jolanta. 

„Pravdaže! A viem, že pán Koreň má na to prostriedky, aby mohol zakúpiť 
hodne účastín. To vám zo srdca odporúčam, lebo pri obchode s papiermi 
ušetríte výdavky, ktoré máte v továrni s úradníkmi a robotníkmi. Aj 
manipulácia je jednoduchšia: lebo opatriť jednu wertheimku trebárs s 
miliónovým obsahom je omnoho ľahšie, než ustavičné starosti o surovinu, 
výrobok a jeho predaj.“ 

„Julko môj, však pristúpiš na to?“ pýta sa Jolanta. 

„Nemám toľko hotovej istiny“ odpovedal Julko, obávajúc sa predtým 
zapliesť do rozhovoru, aby nevystrelil niečo nemiestne. 

„Ľahká pomoc,“ narádza Dubický, „na váš majetok dostanete dosť peňazí. Či 
pristúpite?“ 

„Pristúpim,“ hovorí uspokojený Julko, „nechajte pre mňa čo najviac 
účastín.“ 

Pán Dubický, spokojný s výsledkom, porúčal sa manželskému páru. 

O pár dní začali časopisy pretriasať spomínanú otázku, hlásali urbi et orbi, 
že sa vlasť musí prebrať z driemot. Cudzie podniky, ktoré náš tuk odvážajú do 
zahraničia, musia padnúť, a na to je tu vhodná príležitosť atď. atď. 

Utvorila sa spoločnosť, majúca na čele nositeľa starobylého mena, pod 
názvom: „Západo-severná železničná spoločnosť“. Všetko sa hrnulo, aby 
pochytalo aspoň omrvinky z mastného stola. 

Dubický, ako duša celého podniku a majúc tak blízko k pokladnici, v ničom 
nezmenil svoj doterajší spôsob života. No nesmieme povedať, že v ničom, lebo v 
jednom sa predsa zmenil, a to bol dôvernejší vzťah k Jolante. Julko Koreň 
nepozoroval podobné maličkosti, ani sa neusiloval pripútať manželku k sebe 


zväzkom opravdivej lásky, hľadajúc zábavu von z domu. Železničný podnik 
držal ho v napätí svojou novosťou, kým sa mu nestal každodenným. 

Pán Rókássy zatiahnutý do správnej rady zariadil si domácnosť pomocou 
nových prostriedkov: nesmelo nič chýbať, čo patrí k panskému životu. 

Na svoje každodenné výlety do mestského lesíka upotrebovala Jolanta nový 
povoz. Niekedy chodievala v spoločnosti matky, častejšie sama. A keď išla sama, 
dalo sa s istotou predpokladať, že Dubický na koni ju každý raz musí na inej 
ceste stretnúť. 

Novoozdobenému sluhovi Jančimu bolo veľmi nápadné toto časté 
stretávanie a na svojom vysokom sedisku napínal uši, aby mohol z rozhovoru 
niečo pochytiť. Daromné všetko napínanie — hovorili po francúzsky. 

Zasa sa vezie Jolanta sama a zasa jej Dubický ide v ústrety. Dubického kôň 
zabočí na zvyčajnú ľavú stranu, Jolantin pohonič bez rozkazu stíši beh ohnivých 
koní. 

„Milostivá pani zasa samotná vychodí?“ spytuje sa Dubický, vystruhujúc 
poklonu v sedle. 

„Musím,“ odpovedá Jolanta, preložiac slnečník z ľavej na pravú stranu, aby 
mohla Dubickému ukázať celú tvár, „apuško je zamestnaný úradnou prácou, 
mamičku bolí hlava a pán manžel málokedy nazrie domov. Šťastie pre mňa, že 
ma vy nenecháte samotnú.“ 

„V nijakom prípade,“ usmial sa samoľúbo Dubický, „musíte však odpustiť, že 
som pritom veľmi sebecký.“ 

„Zvláštna poklona, pán Dubický!“ povedala so smiechom. 

„Táto nezdvorilosť je následkom mojej úprimnosti, a ako úprimnému mi 
prichodí vyznať, že vašu vzácnu spoločnosť vyhľadávam preto, aby som si 
oddýchol po svojich mnohorakých zamestnaniach.“ 

„Pekný oddych, keď sa ustavične dohadujeme.“ 

„Možno to dohadovanie by sa dalo vysvetliť istým nemeckým príslovím.“ 

„Ktorým?“ 

„Či smiem povedať otvorene?“ 

„Práve teraz ste sa chválili úprimnosťou a už by ste chceli byť neúprimný?“ 

„Tak len úprimne: Was liebt sich, das neckt sich!“ 

„Či to má byť vyznanie lásky?“ 

„Keby som si bol istý, že ho milostivá pani vďačne prijme, rád by som ho za 
také pokladal.“ 

„Zvláštne vyznanie a za zvláštnych okolností: ja na voze, vy na koni. A keby 
sme boli v nejakom divom lese a nechýbal by ani vyspevujúci slávik, ani 
žblnkotajúci potôčik, viem si predstaviť váš vysoko romantický vzlet.“ 

„Vysokú romantiku by ste ani nežiadali od takého suchopárneho človeka.“ 

„Nepodceňujte svoje sily, už som videla preletieť básnickú iskru.“ 

„Nesmejte sa mojej ťarbavosti, moje povolanie je nepriateľom básnenia.“ 

„Nechajme to tak,“ obrátila Jolanta rozhovor, „ako stojí váš nový podnik?“ 

„Znamenite, môžem povedať: prípravné práce sú v plnom prúde.“ 

„Zasa sa musím dovolávať vašej úprimnosti. Či sú peniaze môjho manžela 


zabezpečené?“ 

„Meno vášho drahého otca a jeho prítomnosť v správnej rade sú 
dostatočnou zárukou.“ 

„Na to sa neodvolávajte. Môj otec nemá dostatočnú zručnosť v podobných 
podujatiach, aby mohol všetko prehliadnuť.“ 

„Prijmete ako dôkaz to, že manžel milostivej panej má vo mne 
najúprimnejšieho priateľa?“ 

„To prijímam! Zbohom!“ 

Po vzájomných poklonách uháňala Jolanta spiatočnou cestou, Dubický ďalej 
do lesa 

A, ten najväčší nepriateľ nesmel dosiaľ Julkovi vyhodiť na oči zlý rozmar. 
Od rána až do — povedali by sme do večera, ale bolo to niekedy do rána, lietal 


ako okrídlený v priestranstve radosti. Peniaze mu opatrili spoločnosť oddaných 
priateľov, hotových na každú službu, napnute pozorujúcich každý pohyb jeho 
tváre. Jeho návrhy boli prijímané s potleskom, vtipy sprevádzané búrlivým 
smiechom. Medzi nimi trávil svoje dni, peniaze a zdravie. 

Avšak podobné okolnosti vedia človeka úplne rozmaznať. Hýrením 
zoslabnuté nervy a úslužnosťou navyknutý duch nevládze zniesť nijaké 
protirečenie. Ba často nepatrné sprotivenie sa jeho absolútnej vôli vie 
najväčšmi rozčúliť a človek je schopný robiť osudné skutky. To si kúpil Julko za 
drahé peniaze. 

Sotvaže dovfšil svoje ranné obliekanie, bolo počuť klopanie na dvere, vedel, 
že to musí byť len niekto z domácich. Z úst sa mu vydralo nevľúdne „voľno“. 

Vo dverách sa ukázala Jolanta a na jej zvučné „dobré ráno“ zamrmlal Julko 
svoje. 

„Zvedavá som na tvoju vzácnu tvár,“ začala satiricky, „tak dávno som 
nemala to šťastie, akoby sme boli rozdelení Atlantickým oceánom.“ 

„Kto je tomu na príčine? Nedávno som ťa hľadal, ale mi zvysoka odpovedali, 
že pani veľkomožná išla do mestského lesíka.“ 

„To je najkrajšie,“ vypukla Jolanta do hlasitého smiechu, „zvaľovať príčinu 
na mňa. Raz si sa na mňa spytoval a povedali ti, kam som išla? Ja sa sto ráz 
spytujem na teba a sto ráz nik nevie, kam si sa podel.“ 

„Nechaj si výčitky na druhý raz, keď budem lepšej vôle.“ 

„Nemám azda právo ako tvoja sprisahaná žena upozorniť ťa na neslušnosť 
tvojho života?“ 

„Dobre urobíš, keď si svoje poučovanie necháš pre seba, nebudú ti škodiť,“ 
odpovedal namrzený Julko. 

„Ako vidím, zamenili sme si úlohy, veľmi by ti pristala úloha mravokárcu.“ 

„Rovnako ako tebe.“ 

„Čím ďalej, tým lepšie. Ale dosť bolo bláznivých rečí, nechcem ďalej znášať 
tú hanbu, aby som od iných počúvala neveľmi lichotivé úsudky o tvojom 
živote.“ 

„Nebuď členom klebetárskej spoločnosti.“ 

„Nijaké klebety, každý poriadny človek ťa odsúdi, sami muži, tvoji úprimní 
priatelia, pravda, len tí statočnejší.“ 

„Už by som rád poznal tých úprimných priateľov.“ 

„Myslíš, že ma pristihneš pri klamstve? Poviem ti: Dubický ťa tiež 
odsudzuje.“ Jolanta pozrela víťazoslávne na Julka. 

„Ako sladko vypovedala to meno! Dubický je tiež poriadny človek, a ty s ním. 
Moja pani sa nazdáva, že nikto nevie o ich srdečných vzťahoch. Už i sluhovia si 


pošuškávajú a naša vzácna spoločnosť to pokladá za verejné tajomstvo. Či sa mi 
z toho zodpovieš?“ 

Jolanta sa zapálila nad prezradeným tajomstvom: aj v tých kruhoch, kde 
podobné vzťahy sú celkom zvyčajné, sa radi ukrývajú do tmy. Potom bledosť 
sadla na jej líca a urazená pýcha prešla do hnevu. 

„Ja ti mám účty skladať z mojich skutkov?“ zahrmela v najväčšej nevôli, „či 
som nie taká samostatná ako ty? Mám dôkazy, ktorými ťa môžem presvedčiť o 
nevinnosti nášho vzťahu, ale sa nejdem ospravedlňovať, ja nemám pána.“ 

„Nedáš odpoveď?“ volal Julko. „Ako tvoj sprisahaný manžel žiadam 
odpoveď.“ 

„Čo by aj sto ráz sprisahaný, nepoviem. Nezávisím od teba, som paňou 
svojich skutkov.“ 

„Buď teda paňou a ja budem pánom. Od týchto čias sa budeme považovať za 
rozlúčených.“ 

„Nie považovať, ale sa rozlúčime!“ doložila Jolanta a v najväčšom rozčúlení 
opustila svojho manžela. 

Keď prišla do svojej chyže, nevládala udusiť hnevom vytlačené slzy. Nezišlo 
jej na um oľutovať náruživosťou vynútené slová, ba spôsobilo by jej nebeskú 
radosť, keby mohla na hlavu zanechaného manžela vyliať najväčšiu pomstu. 

V takomto stave ju našiel Dubický. 

Z vyplakaných očí súdil, že sa muselo prihodiť niečo neobyčajné. 

„Odpusťte, milostivá pani, že prichádzam v taký nevhodný čas“ 
ospravedlňoval Dubický svoj príchod. 

„Práve teraz ste mi vítaný, potrebujem vašu radu: som v položení, kde si 
slabá ženská nevie rady,“ hovorila Jolanta premáhajúc slzy. 

„Čo sa vám, preboha, stalo, že vás nachádzam v takom rozčúlení. Zdôverte 
sa, viete, že prechovávam k vám priateľský súcit.“ 

„Ďakujem za vaše priateľstvo, o ktorom som nepochybovala. Poviem vám 
všetko, prisadnite bližšie.“ Jolanta si sadla na pohovku, Dubický blízko nej na 
označený stolec. „Stala sa mi nehoda: ktovie, pravda, či to nemám aj šťastím 
pomenovať? Keď som karhala manžela pre jeho výstredný život, musela som od 
neho vypočuť upodozrievanie, že medzi nami sú ľúbostné vzťahy.“ 

Dubickému sa oči iskrili radosťou, nemohol sa zdržať, aby Jolantu 
neprerušil: 

„A boli ste si, milostivá pani,“ povedal, „aspoň sčiastky povedomá vyčítanej 
viny?“ 

„Ani najmenej, lebo ten, s ktorým ma upodozrievali, neprekročil v tomto 
smere hranicu slušnosti.“ 

„Aké dôkazy chcete,“ vravel Dubický, chytajúc jej ruku, „aby som vás mohol 
uistiť o svojej nevýslovnej láske?“ 

„Teraz nijaké,“ odpovedala naoko ľahostajne, „musím vám dopovedať celú 
našu históriu. Pán manžel ma bral na zodpovednosť za náš, údajne ľúbostný 
pomer: z toho sa vyvinul veľmi tragický výstup a napokon sme sa naveky 
rozlúčili.“ 


„Vďaka vám, Jolanta, za radostnú správu,“ skríkol Dubický v nadšení. 

„Tak vy sa tešíte z môjho nevydareného manželstva?“ spytovala sa Jolanta 
napoly hrozivo, napoly so smiechom. 

„Ako by som sa netešil, keď je tak blízko uskutočnenie mojej najvrúcnejšej 
túžby?“ 

„Ktorá je tá vaša túžba?“ 

„Vás, drahá Jolanta, môcť menovať svojou.“ 

„Či ste si taký istý svojej veci?“ 

„Istý ešte nie som, ale tak vás ľúbim, že bez vašej ľúbosti mi nemožno žiť na 
svete. Nemôžete opovrhnúť touto ľúbosťou. Prosím vás, ľúbte ma!“ Posledné 
slová predniesol zvlášť prenikavým hlasom, skízol sa k Jolantiným nohám a 
náruživo bozkával jej ruku. 

„Ľúbim vás, ľúbiť budem,“ preriekla premožená Jolanta, „pod jednou 
podmienkou.“ 

„Ak je to v mojej moci, okamžite ju vyplním!“ 

„Najprv vstaňte, aby nás nikto neprekvapil.“ Dubický vyplnil rozkaz, sadol si 
na predošlé miesto. „Musíte pomstiť moju urážku na Koreňovi!“ 

„Nič ľahšie, už ste pomstená: osud vás pomstil.“ 

„To by bola neočakávaná radosť, ako to?“ 

„Nedávno som vás ubezpečoval, že peniaze vášho manžela vložené do 
železničného podniku, sú isté. Na svoju česť vám hovorím, že som nemal 
nešľachetné úmysly, ale okolnosti sa zmenili. Nemecko zamýšľa natoľko zvýšiť 
pohraničné clo — verejnosť o tom nevie — že vývoz z Uhorska pôjde celkom 
iným smerom. V dôsledku toho naša železnica nemá cenu, musí padnúť. Keď sa 
to dostane do verejnosti, naše účastiny padnú a my, správcovia, budeme musieť 
podať prísne vyúčtovanie,“ vzdychol si Dubický. 

„To vám mnoho bolenia hlavy nespôsobí,“ povedala medzi to Jolanta. 

„Ba práve, to je naša boľavá rana. Vo výhľade istej výhry každý sme si hľadeli 
čo najviac odložiť nabok: kto teraz pozbiera všetky roztratené peniaze?“ 

„Čo si počnete?“ 

„To závisí od vás.“ 

„Rozhodnite vy so mnou.“ 

„Či ma chcete sprevádzať?“ 

„AŽ na kraj sveta.“ 

„Nezostáva iné, len ujsť do cudziny.“ 

„Jaj, bože! Nie! Nebudem vás nasledovať, čo si počne môj úbohý otec? 
Vezmete aj jeho so sebou? Bol vaším spoločníkom!“ 

„On je doma bezpečný, po maličkom vyšetrovaní bude očistený. Bol 
spoločníkom práce, ale nebol spoločníkom viny!“ 

„A moja pomsta?“ 

„Už je zahrnutá v našom úteku, zoberiem všetky peniaze, čo sú uložené v 
pokladnici, a pán Koreň sa môže tešiť vo svojich účastinách.“ 

„Všetko hotové, všetko podľa mojej vôle, a predsa nemôžem ísť. Však sa viac 
nevrátime?“ 


„Vrátime! Prejde jeden, dva roky, kým svet trošku zabudne, a my podľa 
príkladu iných vtiahneme celkom tíško do starej vlasti.“ 

„Už pôjdem, pôjdem!“ 

Jolanta sa vrhla Dubickému okolo hrdla, on ju k sebe privinul a dve rovné 
duše splynuli v horúcom bozku. 

Jolanta sa zbadala skôr. 

„Ešte nie je všetko hotové,“ riekla, „a už sa oddávame sladkému sneniu.“ 

„Pravdu máš, drahá Jolanta,“ spamätal sa Dubický, „máme len málo času na 
veľkú prácu. Stanovme si čas odchodu.“ 

„Len čím skôr — stojíme na sopke.“ 

„Aj ja som toho náhľadu. Pripravuj v tichosti to najpotrebnejšie, rodičom 
všetko oznám len písomne,“ Jolanta sa strhla, „viem, že ťa bolí opustiť rodičov 
bez rozlúčenia a odísť do ďalekého sveta, ale aby nás neopatrnosť tvojich 
rodičov neprezradila, musíš sa podrobiť tejto tvrdej skúške. Zajtra pred 
polnocou odcestujeme, aby nás ráno našlo už za hranicami.“ 

Julkova matka sa veľmi čudovala, že drahý jedináčik ju navštívil bez 
predbežného oznámenia: väčšmi sa však začudovala, keď jej rozprával, že ňou 
tak túžobne želaný a šťastne spojený manželský zväzok smutne sa skončil a 
nadovšetko, že tá krotká, tichá, hanblivá Jolanta ušla s cudzím mužom do šíreho 
sveta. Nemohla sa zdržať, aby nezaplakala nad stroskotaným manželským 
šťastím svojho syna a nad hanbou, ktorú týmto skutkom spôsobila jej domu. 

Julko sa celkom zmenil, každý mu videl na tvári vnútornú bolesť. Matka ho 
tešila, ale tešenie nemalo účinku, lebo nebola oboznámená s celým obsahom 
jeho starostí. 

Nebol to žiaľ za manželkou, ale strach pred budúcnosťou. Jeho majetok 
nezniesol ťarchu dlžôb, ktorými bol zaťažený: hotovosť a pôžičky spočívali v 
písacom stolíku, premenené na híbu pestro maľovaných bezcenných papierov. 

Tam je všetko pohodlie, tam všetko panstvo, tam všetky doterajšie 
priateľstvá! 

Práca bola v jeho slovníku neznámym slovom. 

Niet východiska z tohto zamotania! 

Otupno mu bolo medzi štyrmi stenami, povetrie v izbe ho dusilo, aj záhrada 
mu bola priúzka, cez záhradu vybehol do hory — zastal, aby si utrel pot. 

Vnútorný bôľ sa preniesol na tvár — žilky sa kíčovite zvíjali, bojoval boj; kto 
zvíťazí? Či tá pôžitkami zmýlená hlava môže zrodiť odhodlanú myšlienku? Či 
rozkošníctvom zoslabené údy budú v stave pustiť sa do práce? 

Zrodí hlava ešte jednu myšlienku, mocné sú ešte údy na vykonanie jedného 
skutku! 

Počuť výstrel — Julkovo telo váľa sa po zemi: slnce sa predralo cez oblak, 
zasvietilo na jeho tvár: otvorené oko neznesie svetlo božieho slnca, zatvorí sa k 
spánku smrti. — 


